text:
БашДУ профессоры Рим Вәлиуллин «Рәсәй Федерацияһының атҡаҙанған юғары мәктәбе хеҙмәткәре» исеменә лайыҡ булды
Рәсәй Президенты Дмитрий Медведев Указы менән техник фәндәр докторы, «Башҡорт дәүләт университеты» юғары һөнәри белем биреү федераль дәүләт мәғариф учреждениеһының кафедра мөдире Рим Вәлиуллинға «Рәсәй Федерацияһының атҡаҙанған юғары мәктәбе хеҙмәткәре» исеме бирелде. Был юғары наградаға Рим Абдулла улы, документта әйтелеүенсә, «фәнни-педагогик эшмәкәрлектәге ҡаҙаныштары һәм квалификациялы белгестәр әҙерләүгә индергән ҙур өлөшө өсөн» лайыҡ булды.


c: text/html

text:
«Урал моңо» фестивалендә Башҡортостандан 14 дәғүәсе ҡатнашасаҡ
«Урал моңо» халыҡ-ара төрки йәштәренең музыкаль ижады конкурс-фестивале Башҡортостан Республикаһынан ҡатнашыусылар өсөн беренсе һайлап алыу турын уҙғарҙы. Ҡатнашыуға республиканың 17 муниципаль берәмегенән һәм ҡала округынан, шулай уҡ Ырымбур өлкәһенән һәм Төркмәнстандан 43 дәғүәсе заявка биргәйне.
Һайлап алыу жюри составында композитор Урал Иҙелбаев, өлкән уҡытыусы, Башҡорт дәүләт сәнғәт академияһының эстрада-джаз башҡарыуы һәм тауыш режиссураһы кафедраһы доценты Светлана Слягузова, «Ҡурай-TV» музыкаль телеканалы директоры Айгөл Әхмәҙиева, фестиваль режиссеры Илшат Фәхертдинов, Республика халыҡ ижады үҙәгенең әйҙәүсе белгестәре эшләне. Конкурс тыңлауҙарының йомғаҡтары буйынса фестивалдең икенсе турында ҡатнашыу өсөн 14 дәғүәсе һайлап алынды, тип хәбәр иттеләр Республика халыҡ ижады үҙәгенең матбуғат хеҙмәтенән.
«Урал моңо-2014» төрки йәштәренең 17-се музыкаль фестивале Өфөлә 28-30 майҙа үтә. Уны БР Мәҙәниәт министрлығы, «Башҡортостан» телерадиокомпанияһы дәүләт унитар компанияһы һәм Республика халыҡ ижады үҙәге ойоштора.

robotstxt: allowed

filter: keep


text:
Өфөнән Шарм-эль-Шейхка тағы бер рейс асыла
«Скай Экспресс» (Sky Express) авиакомпанияһы быйыл 10 декабрҙән Шарм-эль-Шейхка рейстар аса. Ул Мысырҙың иң популяр курортына үҙе өсөн яңы чартер рейсын индерә, унда бөтә яр буйлап ҡомло пляждар һуҙылып киткән, ә инде һыу аҫтында йөҙөргә яратыусылар өсөн бында үҙе бер ожмах.
«Өфө» Халыҡ-ара аэропорты” матбуғат үҙәге хәбәр итеүенсә, «Скай Экспресс» авиакомпанияһы рейсты 10 көнгә бер тапҡыр пассажирҙар өсөн уңайлы ваҡытта башҡарырға планлаштыра: Өфөнән урындағы ваҡыт менән 06 сәғәт 10 минутта осасаҡ, курорт ҡалаһы аэропортына Мысыр ваҡыты менән 08 сәғәт 40 минутта барып етәсәк.
Өфө аэропортынан «Өфө — Шарм-эль-Шейх» рейсын өс көнгә бер тапҡыр йышлыҡта «Ырымбур авиалиниялары» авиакомпанияһы башҡара.


text:
Республикала «Башҡортостан рустары соборы»ның IV съезы асылды Фото: Олег Яровиков
Республикала «Башҡортостан рустары соборы»ның IV съезы асылды
Республикала «Башҡортостан рустары соборы»ның IV съезы асылды Фото: Олег Яровиков
ӨФӨ, 2016 йыл, 29 март. /«Башинформ» мәғлүмәт агентлығы, Арина Рәхимҡолова/.
Өфөлә «Башҡортостан рустары соборы»ның IV съезы бара. Форумға республика ҡала һәм райондарынан 200-ҙән ашыу делегат килде. Шулай уҡ башҡарма власть вәкилдәре, республика Дәүләт Йыйылышы, Рәсәй Дәүләт Думаһы депутаттары, милли-мәҙәни үҙәк етәкселәре һәм сит төбәктәрҙән ҡунаҡтар ҡатнаша.
Көн тәртибендәге төп мәсьәлә – ойошма етәксеһенең һуңғы йылдарҙа башҡарған эше тураһында отчеты, ревизия комиссияһының яңы составын һайлау, башҡарма комитет составын яңыртыу. Сара сиктәрендә рус теле һәм мәҙәниәтенә, милләт-ара татыулыҡты, әхлаҡи проблемаларҙы нығытыуға бәйле мөһим мәсьәләләр тикшерелә. Ҡунаҡтар өсөн «Башҡортостан» дәүләт концерт залында мәҙәни программа ойошторола.
Белешмә. «Башҡортостан рустары соборы»ның беренсе съезы 1998 йылда, икенсеһе – 2011 йылда, өсөнсөһө 2013 йылда уҙғарылды. Ойошма 1998 йылдың 27 мартында булдырылған. Соборҙың төп маҡсаты – рухи берҙәмлек, илһөйәрлек идеяларын таратыу, республикала йәшәүсе рус халҡының үҙенсәлекле мәҙәниәтен үҫтереү.


text:
Башҡортостанда социаль эшҡыуарлыҡ буйынса форум башланды Фото: Олег Яровиков
Башҡортостанда социаль эшҡыуарлыҡ буйынса форум башланды
Башҡортостанда социаль эшҡыуарлыҡ буйынса форум башланды Фото: Олег Яровиков
ӨФӨ, 2016 йыл, 11 февраль. /«Башинформ» мәғлүмәт агентлығы, Ольга Мортазина/.
Башҡортостанда социаль эшҡыуарлыҡ буйынса форум бара. 11 февралдә Мәләүездә, 12-дә Өфөлә тәжрибә алмашыу өсөн майҙансыҡтар ойошторолған.
Форум сиктәрендә социаль проекттарҙы тормошҡа ашырғанда финанслау мәсьәләләре, франчайзинг мехнизмдарын файҙаланыу, йәмәғәт фондтары менән үҙ-ара эш итеү мөмкинлектәре ҡараласаҡ. Мәскәү, Төмән, Пермь, Өфө эшҡыуарҙары һәм эксперттары үҙ тәжрибәләре менән уртаҡлашасаҡ. Улар социаль эшҡыуарлыҡ менән шөғөлләнергә ниәтләүселәр өсөн шәхси консультациялар уҙғарасаҡ.
«Социаль бизнес иң киҫкен проблемаларҙы хәл итеүҙә — инвалидтарҙы, балалар йорттарын тамамлаусыларҙы, ауыр тормош хәлендә ҡалыусыларҙы эшкә урынлаштырыуҙа ярҙам күрһәтә. Шәхси эшҡыуарлыҡ башланғыстары ярҙамында социаль хеҙмәттәрҙең сифатын күтәрергә мөмкин», — тип билдәләнеләр Башҡортостандың Социаль өлкә инновациялары үҙәгендә.


text:
28 майҙа Өфөлә ШОС һәм БРИКС саммитында ҡатнашыусылар йәшәйәсәк Hampton by Hilton отеле асыла
ӨФӨ, 2015 йыл, 20 май. /«Башинформ» мәғлүмәт агентлығы, Артур Басиров/.
28 майҙа Өфөлә Hampton by Hilton отеле асыла. Ул Октябрҙең 50 йыллығы урамында урынлашҡан. ШОС һәм БРИКС саммиттары ваҡытында унда форумда ҡатнашыусылар йәшәйәсәк.
Һигеҙ ҡатлы ҡунаҡханала 161 номер бар, икәүһе һаулыҡ мөмкинлектәре сикләнгән кешеләргә тәғәйенләнгән. Эконом класлы отель «дүрт йондоҙло» ҡунаҡхана талаптарына тап килә. Ҡунаҡтар тәүлек әйләнәһенә эшләгән лобби-бар, фитнес үҙәге, бушлай Wi-Fi, парковка урындары, һөйләшеүҙәр өсөн залдар менән файҙалана ала. Башҡорт биҙәктәре төшөрөлгән быяла витраждан эшләнгән стена Hampton by Hilton отеленең милли үҙенсәлеге булып тора.
Hilton Worldwide — 90 йылдан ашыу донъя ҡунаҡсыллыҡ индустрияһы лидеры. Компания 1919 йылда булдырылған, 82 илдә 3600 отеле бар.


text:
Фото:
Боҙҙа мотоциклда уҙышыу буйынса Европа чемпионатында ҡатнашыусыларға һәм ҡунаҡтарға!
Фото:
23-24 ғинуарҙа Башҡортостан Республикаһының баш ҡалаһы – Өфөлә боҙҙа мотоциклда уҙышыу буйынса Европа чемпионаты үткәрелә. Шуның менән бәйле Башҡортостан Президенты Мортаза Рәхимов унда ҡатнашыусыларға ҡотлау ебәрҙе. Ҡотлауҙа шулай тиелә:
“Боҙҙа мотоциклда уҙышыу буйынса Европа чемпионатында хөрмәтле ҡатнашыусылар һәм ойоштороусылар!
Ҡәҙерле ҡунаҡтар һәм ярыш көйәрмәндәре!
Һеҙҙе Башҡортостан Республикаһының баш ҡалаһы – Өфөлә боҙҙа мотоциклда уҙышыу буйынса Европа чемпионаты асылыу менән ихлас ҡотлайым!
Был ярыштарҙы танылған спидвей мастеры, алты тапҡыр донъя чемпионы Ғабдрахман Ҡадировтың һәм башҡа бик күп билдәле спортсыларҙың тыуған илендә үткәреүҙе беҙ ватан һәм донъя мотоспортын үҫтереүгә Башҡортостандың айырым бер өлөш индереүен таныу тип баһалайбыҙ.
Европаның иң көслө мотоуҙышсыларының ярышы сағыу һәм мауыҡтырғыс көрәштә үтер, ә уларҙың ғәййәрлеге, маҡсатҡа ынтылышлылығы һәм еңеүгә ихтыяры үҫеп килеүсе спортсылар быуыны өсөн матур өлгө булыр, тип ышанам.
Ярышта ҡатнашыусыларға һәм уны ойоштороусыларға – спортта юғары һөҙөмтәләр, ә көйәрмәндәргә күренекле спортсыларҙың сығыштарынан шатлыҡ һәм ҡәнәғәтлек тойғоһо алыуҙарын теләйем!
Барығыҙға ла ныҡлы һаулыҡ, именлек һәм бәхет!
Башҡортостан Республикаһы Президенты М. Рәхимов”.


text:
Ҡышҡы Олимпия уйындары-2014: 11 февралдә – Вилухина һәм хоккейсылар өсөн янып-көйәбеҙ
Шишәмбе, 11 февралдә, Сочиҙа Олимпия уйындарын Башҡортостан көйәрмәндәре айырыуса күҙәтәсәк.
Биатлон буйынса ярышта – пасьютта – ҡатын-ҡыҙҙарҙың Рәсәй, тыуған Межгорье һәм хәҙер йәшәгән Новосибирск ҡалаһы өсөн Ольга Вилухина йүгерәсәк. Иҫегеҙгә төшөрәбеҙ, спринтта ул «көмөш» яуланы, шуға күрә бөгөн чемпион Анастасия Кузьмина (Словакия) артынан икенсе булып старт ала. Ярыш 19 сәғәттә башлана (Мәскәү ваҡыты).
Хоккей буйынса Рәсәй ҡатын-ҡыҙҙар йыйылма командаһы төркөм турнирында икенсе матчты үткәрә. Быныһында ярышташ, Швецияға 0:1 еңелгән, Япония командаһы буласаҡ.
Олимпиада алдынан дуҫтарса матчта рәсәйлеләр япондарҙы көс-хәл менән 3:2 иҫәбе менән еңгәйне.
Үҙенең беренсе матчында Рәсәй Германияны 4:1 иҫәбе менән еңде. Ике һөҙөмтәле тапшырыу менән Өфө «Ағиҙеле» хоккейсыһы Инна Дюбанок, берешәр тапҡыр – уның клубташтары Анна Шибанова һәм Алена Хомич айырылды.
Иҫегеҙгә төшөрәбеҙ, йыйылма өсөн тағы ла «ағиҙелселәр» Ангелина Гончаренко, Елена Дергачева һәм Екатерина Пашкевич уйнай.
Рәсәй – Японияға матчы 19 сәғәттә башлана (Мәскәү ваҡыты).


text:
Түбәнге Саксония Хөкүмәте башлығы рәхмәт белдерҙе
Башҡортостан Республикаһы Президенты Мортаза Рәхимов исеменә Түбәнге Саксония Премьер-министры Кристиан Вульфтан хат килде. Унда Өфөлә "Германия берҙәмлеге көндәре"н үткәргән өсөн рәхмәт белдерелә. Хатта шулай тиелә:
"Хөрмәтле Президент әфәнде! Өфөлә "Германия берҙәмлеге көндәре"н байрам итеү Германия менән Башҡортостан Республикаһы араһындағы изге хеҙмәттәшлекте сағылдырыусы мөһим юбилей датаһы булып тора.
Егерме йыл элек ике немец дәүләте берләште. 2009 йылда "Башҡортостан-Германия" дуҫлыҡ йәмғиәте 40 йыллығын байрам итә. Был даталар Башҡортостан менән Германия араһындағы дуҫлыҡ һәм хеҙмәттәшлектең айырымланыу осоронда, "һалҡын һуғыш" дәүерендә үк башланыуын сағылдыра.
Шуныһы ғәжәп, Германия берләшкәндән һуң беҙҙең аралағы хеҙмәттәшлек тағы ла әүҙемерәк дауам итте. Бында иң элек һеҙҙең хеҙмәтегеҙ ҙур, Президент әфәнде. Ошоноң өсөн Һеҙгә рәхмәт һүҙҙәрен еткерергә теләйем!"
Кристиан Вульф шулай уҡ һуңғы ваҡытта Түбәнге Саксония вәкилдәренең Башҡортостанға йыш килеүен һәм республикала эшлекле партнерҙар табыу йәһәтенән ҡыҙыҡһыныу белдереүҙәрен билдәләне.


text:
Тәтешле районында «Усточикар» балалар удмурт лагеры үтәсәк
1-10 августа Тәтешле районының Вязовка ауылында «Усточикар» («Оҫталар ҡалаһы») төбәк-ара удмурт ижади лагеры үтәсәк, тип хәбәр итте «Башинформ» агентлығына «Яңы Тәтешле» удмурт тарихи-мәҙәни үҙәге методисы Ксения Ғилфанова.
Башҡортостандың Мәҙәниәт министрлығы, Йәштәр сәйәсәте һәм спорт министрлығы, республиканың бер нисә район хакимиәттәре ярҙамында Комаров исемендәге балалар сәләмәтләндереү лагеры нигеҙендә лагерь 2003 йылдан алып туғыҙынсы тапҡыр үткәрелә.
Лагерға 100 бала киләсәк: 75 – Башҡортостандан (Ҡалтасы, Яңауыл, Борай, Балтас, Кушнаренко, Тәтешле һәм Йәрмәкәй райондары), 15 – Пермь крайынан, 10 – Удмуртиянан.
Белгестәр лагерь тәрбиәләнеүселәрен эстрада оҫталығы, милли фольклор, туҡыусылыҡ, удмурт әҙәбиәте, информацион технологиялар, журналистика, ҡайын туҙы һәм һалам менән эш итеү сәнғәте серҙәренә төшөндөрәсәк. Балалар мөмкинлек булған тиклем үҙҙәре менән портатив компьютерҙар (ноутбуктар, нетбуктар, планшеттар) алып килеп, презентациялар әҙерләйәсәк. Әҙәби йәһәттән һәләтлеләр удмурт телендә шиғырҙар һәм проза әҫәрҙәрен яҙырға өйрәнәсәк. Иң яҡшы әҫәрҙәр удмурт телендәге урындағы «Ошмес» гәзитендә баҫтырыласаҡ.


text:
Өфөлә быйыл ҡыш «боҙ ҡаласыҡтары» пенопласт һәм ағастан эшләнеүе ихтимал
Өфө хакимиәте башлығы Ирек Ялалов оператив кәңәшмәлә боҙ ҡаласыҡтары төҙөлөшөнөң альтернатив варианттарын ҡарарға бойороҡ бирҙе.
— Быйыл аномаль йылы һауа торошон күҙҙә тотоп, боҙ ҡаласыҡтарының әҙерлеге борсолоу тыуҙыра. Әгәр боҙ туңып өлгөрмәһә, фанера һәм пенопластан төҙөйәсәкбеҙ. Бындай практика беҙҙә бар, 2008 йылда һауа торошоноң көйһөҙлөгө арҡаһында декораторҙар ҡарһыҙ һәм боҙһоҙ ҡалғайны, — тине Ирек Ялалов.
Ҡышҡы миҙгелгә әҙерләнеү сиктәрендә Өфө ихаталарында хоккей ҡумталарын алмаштырыу буйынса былтыр башланған эштәр дауам иттереләсәк.
— Әлеге ваҡытта урамдарҙа булған таҡтанан ҡағылған хоккей ҡумталары артта ҡалырға тейеш. Хәҙер беҙҙә ошондай 80 ҡумта бара. Улар урынына заманса һәм хәүефһеҙҙәре төҙөлөргә тейеш. Был бик ҡиммәтле проект. Бюджетҡа ғына ышанырға түгел, ә бағыусыларҙы, эшҡыуарҙарҙы ла йәлеп итергә кәрәк, — тип һыҙыҡ өҫтөнә алды Өфө ҡалаһы башлығы.


text:
Урманда тағы шартлау яңғыраны
Ошо ял көндәрендә Иглин районының Урман ауылындағы шәхси ихаталарҙың береһендә тағы шартлау яңғыраны. Быға урмандан артиллерия снарядының гильзаһын өйөнә алып ҡайтҡан 55 йәшлек ир-азамат сәбәпсе. Ул боеприпасты металл ҡабул итеү пунктына тапшырырға уйлаған, ә быға тиклем гильзалағы дарыны яндырырға ҡарар иткән. Снаряд шартлаған. Бәхетле осраҡ арҡаһында ғына берәү ҙә зыян күрмәгән,ә шартлатыусы алдан уҡ һарай артына йәшеренгән булған. Уның өйөндә полиция хеҙмәткәрҙәре 1,5 килограмдан ашыу дары тапҡан, улар, хужа әйтеүенсә, хәрби база янынан йыйып алынған.
— Шартлатҡыс матдәләр һаҡлаған өсөн енәйәт яуаплылығы ҡаралған, әле эш асыу мәсьәләһе хәл ителә, — тип хәбәр иттеләр БР буйынса Эске эштәр министрлығының матбуғат хеҙмәтендә. — Полиция, боеприпастар йыйыу һәм һаҡлау ғүмер өсөн хәүефле булыуҙан тыш, законға бәйле етди проблемалар менән дә янай, тип иҫкәртә.


text:
Ялдың тейешенсә ойошторолмауы экосистемаға йоғонто яһау арҡаһында тәбиғәт бысрана бара. Ғалимдарҙың фекеренсә, территорияны һаҡлап ҡалыу өсөн рекреацияны көйләү, иҫкәртеү сараларын тормошҡа ашырыу шарт.
Ялдың тейешенсә ойошторолмауы экосистемаға йоғонто яһау арҡаһында тәбиғәт бысрана бара. Ғалимдарҙың фекеренсә, территорияны һаҡлап ҡалыу өсөн рекреацияны көйләү, иҫкәртеү сараларын тормошҡа ашырыу шарт.
– Атай, күрәһеңме, улар ҙа сәждә ҡыла, – тип әйтеп ҡуйҙы.
Һөйөп кенә баҡҡан
Балаларҙың бәхете мул була.
Әсә теләгендә – доға ҡөҙрәттәре,
Яратыуҙан тыуһын һәр бала...”
Ошо йырҙы ишеткән һайын тертләп китәм, күҙҙәрем әсе йәшкә мансыла. Бала саҡтағы бер аяныслы ваҡиғаға бәйле был. Ҡапҡа артына йәшеренеп кенә урамға ҡарап торған сөм-ҡара күҙле малайҙы һис ҡасан онота алмам, ахыры.
алдым
Яҙ үтеп, йәй булғанда.
Алып ҡуяйым, тинем мин,
Ҡулда аҡса булғанда.
Һандыҡ алдым һаҡлыҡҡа —
Нәмә һалдым һаҡларға.
Үҙем үлһәм, йыйынтығым
Мираҫ булыр балаларға.
Өй түрендә ултырған күркәм һандыҡтың ҡапҡасына эс яҡтан ошондай юлдар яҙылған. Аҫтында “ғаилә йондоҙнамәһе” теркәлгән. Ғаиләләге һигеҙ баланың тыуған ваҡытын яҙып, шул көндәге һауа торошона ярашлы, киләсәктә һәр балаһының холоҡ-фиғелен дә юраған әсәйем. Шунда уҡ затлы әйберҙәр араһында беҙ бала саҡта әсәйемдең бер нисә бөхтә дәфтәре лә һаҡлана торғайны.


text:
Өмөтһөҙ – шайтан10-01-2017, 02:35 // Социаль мәсьәлә // Баҫып сығарырға
Был йәһәттән Лариса Абдуллинаның бик тә тос шиғри юлдары иҫкә төштө:
Һин Париждай башҡорт балаһына —
Яулау өсөн юлдар бик урау.
Ҡыйыуһыҙлыҡ, ҡаушау онотола,
Әрнеү арттарында мең һорау.
Йөҙмәсә-йөҙ ишек асылып та,
Асылырға мөмкин бер күңел.
Ғорур Өфө, һинең тәкәбберлек
Башҡорт күңеленә тиң түгел.
Һиңә килгән һинән китә алмаҫ —
Өфө сире йоға һис шикһеҙ...
Ингәндә лә ишек булмағандай,
Сығыр юлдарым да ишекһеҙ...
Башта телгә алған таныштарыма әйләнеп ҡайтайыҡ. Улар ике тиҫтә йылға яҡын самаһы ятаҡтың 18 квадрат метрында көн итте, тап шунда бер-бер артлы балалары донъяға килде. Тырыш, берҙәм булыуҙарында шик юҡ, әммә ошо ваҡыт эсендә, күпме генә тир түкһәләр ҙә, фатир һатып алырлыҡ, ул ғына түгел, тәүге иғәнәлек аҡса туплап, ипотека юлларлыҡ та мөмкинлектәре булманы. Ауылда һәүетемсә донъя көткән оло йәштәге ата-әсә ярҙамына ла өмөтләнерлек түгел ине. Уның ҡарауы, мең михнәт менән документтар йыйып, ҡала хакимиәтенең, шартлыса әйткәндә, торлаҡ шарттарын яҡшыртырға мохтажбыҙ тигән һыу буйлыҡ сиратына баҫыуға өлгәштеләр һәм ниндәй ҙә булһа программа буйынса, моғайын, торлаҡлы булырбыҙ тигән уй менән сабыр ғына көтә бирҙеләр. Йылдар үтә торҙо, сират ташбаҡа тиҙлеге менән алға шылһа, балалар күҙ асып йомғансы үҫмер ҡорона етте. Ул арала ғаиләлә өсөнсө сабый донъяға килде. Һәм... Һәр бала үҙ ризығы менән тыуа, тиҙәрме әле?
2011 йылдың июнендә Дмитрий Медведев 138-се Федераль законға ҡул ҡуйҙы. Уға ярашлы, күп балалы ғаиләләргә бушлай ер биләмәләре бирелә башланы. Ғаиләләрҙең матди хәле иҫәпкә алынманы, ер юллау өсөн төп шарт – бәлиғ булмаған өс бала тәрбиәләнергә тейеш. Ерҙе ҡулланыу мөмкинлектәре лә сикләнмәне: теләгәндәр унда йорт күтәрһә, бәғзеләр һатып аҡса эшләне.
Таныштарым Өфө эргәһендә 12 сутый ерле булды. Участканы юллап бөткәс, тәүге йылда туғандарын йыйып нигеҙ ҡорҙолар, икенсе йылына йыйып-төйнәп торған болдарын файҙаланып, яҡындарының ярҙамына таянып, ике ҡатлы бынамын тигән йорт күтәрҙеләр, эске эштәрен дә атҡарып сыҡтылар. Ҡабаланырға сәбәптәре лә бар ине – 18 метрлыҡ бүлмә шундай туйҙырған, балалар ҙурайғас, боролорға ла урын юҡ.
Әлбиттә, ҡала ситендә йәшәү үҙәккә тиң түгел – автомобиль булмаһа, мәктәпкә, балалар баҡсаһына, эшкә килеү бик ауыр. Мәгәр, иркенлектә йәшәү ҙә рәхәт, үҙ йортоң, ихатаң, тигәндәй. Күп тә тормай, был татыу, матур ғаиләлә дүртенсе сабый донъяға килде. Өс малайҙан һуң тыуған наҙлы ҡыҙ – йорттоң йәме, барыһының да оло ҡыуанысы һәм йыуанысы.
Икенсе таныштарымдың өсөнсө сабыйҙары тыуғанда бынамын тигән фатирҙары бар ине. Әммә улар дәүләт бүләгенән баш тартманы – тейешле ер майҙанын юллап алды ла һатып ебәрҙе. Аҡсаһына үҙ запастарын өҫтәп, йәндәренә оҡшаған урында төҙөлөп бөтмәгән коттедж һатып алдылар. Йылы көндәр башланыу менән шунда күсәләр, йортто еренә еткерәләр, баҡса үҫтерәләр, ә ҡышын фатирҙарында торалар – ҡалала көндәлек мәшәҡәттәрҙе теүәлләү еңелерәк.
Был миҫалдарҙы юҡҡа килтермәнем – үрҙә телгә алынған Закон ҡабул ителгәс, күптәрҙең сиратҡа баҫып, сағыштырмаса тиҙ арала ерле-йортло булыуы мәғлүм. Хатта баш ҡалала. Райондарҙа иһә был мәсьәлә күпкә тиҙерәк хәл ителә килде, сөнки коммуникацияларға яҡын урынлашҡан буш ятҡан ерҙәр етерлек, сират та аҙыраҡ. Ҡалаларҙа иһә киреһенсә – исемлектә тороусылар күп, ә участка бүлерлек урын юҡ. Бүленгәнендә лә коммуникацияларҙың үткәрелеүен оҙаҡ көтөргә кәрәк.
2015 йылдың 1 мартынан үрҙәге Законға үҙгәрештәр индерелде – күп балалы ғаиләләргә ер участкаһы бүлеү тәртибен билдәләү вәкәләте Рәсәй төбәктәренә бирелде. Ә күп кенә өлкәләрҙә ерле булыу өсөн өҫтәмә шарттарҙың үтәлеше талап ителде. Шуларҙың тәүгеһе – ғаилә торлаҡ шарттарын яҡшыртыуға мохтаж булып рәсми сиратта торорға тейеш.
Әлеге ваҡытта дүрт миллиондан ашыу кеше йәшәгән республикабыҙҙа ярты миллиондан күберәк ( 551,9 мең) балалы ғаилә бар, улар 850 мең бала үҫтерә. Ошолар иҫәбенән 46,3 мең ғаиләлә (8,4 процент) өс һәм унан да күберәк бала тәрбиәләнә. Был күрһәткес буйынса Башҡортостан – Рәсәйҙә, Адыгей Республикаһы, Ставрополь крайы, Еврей автономиялы округынан ҡала, дүртенсе урында. Ә Волга буйы федераль округында республикабыҙ күп балалы ғаиләләр иҫәбе буйынса – беренсе урында.
2016 йылдың 1 октябренә тиклем беҙҙә ер майҙаны һорап, ташламаға эйә булған 78 мең кеше урындағы хакимиәттәргә мөрәжәғәт иткән. Уларҙың 42 меңе – күп балалылар. Шуларҙың яртыһы тиерлек ерле булған, шулай уҡ башҡа льготалар буйынса участка юллағандарҙың да хоҡуғы тормошҡа ашырылған, ә 700-ләп ғаилә участкаһынан баш тартҡан – бәғзеләргә урын оҡшамаһа, ҡайһы берәүҙәр уны юлларлыҡ һәм йорт төҙөрлөк финанс саралары булмауға һылтанған. Әммә сират кәмемәгән – 35 мең самаһы ғаилә ер участкаһы бүлеүҙәрен көтә. Исемлеккә күп балалыларҙан тыш, торлаҡ шарттарын яҡшыртыуҙы көткәндәр, йәш ғаиләләр, инвалид бала тәрбиәләгәндәр, бюджет өлкәһендә эшләгәндәр (был категориялы граждандар — 2015 йылда ташлама бөтөрөлгәнгә тиклем сиратта тороусылар) инә.
Әйткәндәй, Волга буйы федераль округында бушлай ер алыусыларҙың һаны буйынса Башҡортостан ни бары етенсе урында. Шулай булыуға ҡарамаҫтан, былтыр ҡайһы бер власть органдары вәкилдәренән үрҙәге Законға тағы ла үҙгәрештәр индерергә, уға ярашлы йорт төҙөрлөк ниндәй ҙә булһа ер участкаһы булғандарға бушлай биләмә бирмәҫкә, торлаҡты яҡшыртыуға мохтажлыҡ кимәле лә баһаланырға тейеш, тигәнерәк тәҡдимдәр яңғыраны. Бындай яңылыҡ йәмәғәтселек араһында ҡыҙыу бәхәс тыуҙырҙы, ҡасандыр тап күп балалыҡ төп критерий булараҡ ҡабул ителгән дәүләт кимәлендәге Закондың мәғәнәһе тора-бара көсөн юғалтты, тигәндәр ҙә табылды. Төбәк кимәлендәге үҙгәрештәр ҡабул итер алдынан бер нисә тапҡыр йәмәғәт тыңлауҙары ойошторолдо. Унда ҡала округтары биләмәләрендә участка бүлерлек майҙандарҙың аҙлығы, ауыл хужалығы ерҙәрен ҡала мәнфәғәтенә күсереү өсөн күп сығым талап ителеүе, йыш ҡына ерҙәрҙең коммуникация үткәрелмәгән уңайһыҙ урындарҙан бүленеүе хаҡында фекерҙәр яңғыраны.
Законға үҙгәреш индерергә теләгәндәр иһә ғаиләнең һәр ағзаһына туғыҙ квадрат метрҙан күберәк майҙан тура килгән торлаҡта йәшәй йәки уларҙың милкендә (ҡуртымында) йорт ҡуйырлыҡ (баҡса булған хәлдә лә) ер участкаһы бар икән, бындай ғаиләләр, бәлиғ булмаған өс бала тәрбиәләһә лә, ергә дәғүә итә алмай тигән фекерҙе яҡланы. Шулай уҡ “хакимиәттән ер биләмәһе бүлеү буйынса өс тапҡырға тиклем хәбәр ебәреп тә, яуап булмаһа, ерҙе сират буйынса башҡаларға бирергә; бүленгән майҙандан өс тапҡыр баш тартҡан хәлдә, был ғаиләне сираттан төшөрөп ҡалдырырға” кеүек тәҡдимдәр ҙә булды.
Бәхәс йыл аҙағына тиклем барҙы. Башҡортостан ер һәм мөлкәт мөнәсәбәттәре министры Евгений Гурьев матбуғат сараларында бер нисә тапҡыр сығыш яһаны. Уның фекеренсә, Законға үҙгәрештәр индереү, күп балалы ғаиләләргә участка бүлгәндә мохтажлыҡ критерийын билдәләү федераль ҡануниәткә ҡаршы килмәй.
27 октябрҙә Дәүләт Йыйылышы – Ҡоролтай депутаттары Законға үҙгәрештәрҙе беренсе уҡыуҙа ҡабул итте һәм... бәхәсле башланғыс тағы бер аҙға туҡтап ҡалды. Әммә башланған эште тамамлау зарур – Яңы йыл алдынан икенсе һәм өсөнсө уҡыуҙар үтеп, үҙгәрештәр үҙ көсөнә инде.
Тағы шуныһы – быға тиклем бушлай бүленгән ер участкаларын кешеләр ниндәй мәнфәғәттә файҙаланыуы хаҡында теүәл мәғлүмәттәр юҡ. Шамонин, Жуков, Дорогин ауылдарында махсус программа буйынса ерле-торлаҡлы булған йәш ғаиләләр, бюджет хеҙмәткәрҙәре, күп балалылар һәм башҡа льготалы категориялыларҙың яртыһы, әлбиттә, участкаларында ерегеп, йорттарын еренә еткереп, донъя көтә. Әммә арзан хаҡҡа ер алып, аҙаҡ уны ҡиммәтерәккә һатып аҡса эшләгәндәр ҙә бихисап – күсемһеҙ милек тәҡдим иткән сайттар иғлан менән тулы.
Шәхси милекте нисек файҙаланһалар ҙа – үҙ иректәрендә, тиер бәғзеләр. Һис шикһеҙ шулай. Әммә биргән ерҙе һатып, башҡа торлаҡ алғанда уны туғандарына яҙып, тағы ла “мохтажлыҡ” сиратына баҫҡандар ҙа юҡ түгел. Шул уҡ ваҡытта ысынлап мохтаждарҙың – оҙаҡ йылдар ятаҡта зарығып йәки кеше көнлө булып, фатир яллап йәшәгәндәрҙең шундай “спекулянттар” менән сират бүлешеүе – килешмәгән хәл.
Ҡыҫҡаһы, ҡануниәткә үҙгәрештәр индерелгән хәлдә лә, ул һәр яҡтан үлсәп, “льготалы категория” йәки “мохтажлыҡ критерийы” тигән төшөнсәләрҙең һәр үҙенсәлеген иҫәпкә алып ҡабул ителергә, Закондың социаль йүнәлешлелеген инҡар итмәҫкә тейеш.
...Бынан бер нисә йыл элек йәмғиәттә күп балалыларға ҡарата ҡалыплашҡан ҡараш йәшәй ине: сабыйҙарҙы күберәк социаль баҫҡыста түбән торған ярлылар таба, улар күберәген ауылда йәшәй... Һуңғы йылда был фекер генә түгел, балалар үҫтергән ғаиләләрҙең дә хәле-статусы үҙгәрҙе. Милләттәштәребеҙ араһында ғына ла ни тиклем уңған, тырыш, эшен дә уңышлы алып барған, йортона ла ҡот ҡундырған, тәүфиҡлы балалар тәрбиәләгән кешеләр күп! Ундайҙарға ер биләмәһе йәки Әсәлек капиталы кеүек дәүләт ярҙамы – ҙур этәргес, булдырам тигәнгә бол ғына.
Тик шуныһы бар: беҙҙең илдә закондар йыш ҡына үҙгәреп тора. Мәҫәлән, 2006 йылдың декабрендә бәпестәре тыуған ҡатындар 2007 йылдың 1 ғинуарында әсәлек бәхете кисергәндәрҙән ни ере менән ҡайтыш? Дөрөҫ – бөтәһе лә тиң, барыһы ла бер иш. Тик Әсәлек капиталы тураһындағы ҡануниәт өсөн түгел: тәүгеләре дәүләт ярҙамынан мәхрүм булһа, икенселәре уны алыу шатлығына өлгәште. Күрәһең, бушлай ер участкаһы алған күп балалылар менән дә шундай уҡ хәл көтөлә: кемдәр ер алып өлгөргән – бик шәп, өлгөрмәгәндәр икән, йәл, әммә ҡануниәткә ҡаршы барып булмай. Тимәк, икенсе мөмкинлек килеп сығыр, барыбер дәүләт үҙенең яҡлау һәм ҡурсалау талап иткән граждандарын иғтибарҙан ташламаҫ тип өмөтләнәйек. Өмөтһөҙ – шайтан.
Рәсүл ҒОСМАНОВ, Дәүләт Йыйылышы — Ҡоролтайҙың Аграр мәсьәләләр, экология һәм тәбиғәттән файҙаланыу комитеты рәйесе:
– Башҡортостанда ер мөнәсәбәттәрен көйләгән Закон 2004 йылдың ғинуарында ҡабул ителгән. Һуңғы йылдарҙа был ҡануниәт бихисап үҙгәрештәр кисерҙе, әммә уның төп мәғәнәһе – шәхси торлаҡ төҙөлөшө өсөн бушлай ер участкаһы биреү – дүрт категориялағы граждандар өсөн һаҡлана килде. Был исемлеккә торлаҡ шарттарын яҡшыртыу сиратында торғандар, ғариза биреү датаһына 35 йәше тулмаған йәш ғаилә ағзалары, бәлиғ булмаған өс һәм унан күберәк бала тәрбиәләгәндәр, инвалид сабый үҫтергән ғаиләләр инде.
Закон ҡабул ителгәндән һуң республикала 2016 йылдың ноябренә тиклем бөтә төр льготалы категориялар буйынса граждандарға 41 773 ер майҙаны бирелгән. Йыл һайын был мәсьәлә буйынса вәкәләтле органдар тарафынан 12 мең ғариза ҡабул ителә, уртаса һигеҙ мең ғаиләгә участка бүленә. Ихтыяждың ысынбарлыҡтан күпкә артыҡ булыуы ҡалалар янында, бигерәк тә Өфө, Стәрлетамаҡ, Салауат, Сибай, Нефтекамала ирекле ер майҙандарының аҙлығына бәйле.
Тәү ҡарамаҡҡа буш ерҙәр күп һымаҡ тойолһа ла, ауыл хужалығы мәнфәғәттәре өсөн тәғәйенләнгән майҙандарҙы документаль йәһәттән ҡала иҫәбенә күсереү, уларҙы генераль планға индереү, проект пландарын төҙөү һәм башҡа мәшәҡәттәр күп ваҡыт һәм сығым талап итә. Ер биләмәһе бүлеү эшен тотҡарлаған тағы бер сәбәп – муниципалитеттарҙа йәшәгән граждандарҙың ер участкаһын тәғәйен район үҙәгендә генә алырға теләүе. Йәшәгән урындарынан ер тәҡдим итәләр, ә улар баш тарта ла төрлө инстанция тупһаларын тапай башлай. Депутат булараҡ, мин дә, хеҙмәттәштәрем дә был күренешкә йыш осрай.
Өсөнсө фактор – шәхси торлаҡ төҙөү өсөн бүленгән ерҙәргә инженер коммуникациялары үткәреү, юлдар төҙөү өсөн ҙур финанс сығымдары талап ителә. Ҡыҙғанысҡа ҡаршы, ҡаҙна өсөн был – ауыр мәсьәлә.
Шуға күрә “Башҡортостанда ер мөнәсәбәттәрен көйләү тураһында” Закон ҡабул ителгәндән һуң, йыл һайын бихисап ер майҙаны бүленеүгә ҡарамаҫтан, сират артҡандан-арта барҙы, йәмәғәтселек араһында ҡәнәғәтһеҙлек осраҡтары күбәйҙе.
Әйтергә кәрәк, Рәсәйҙең башҡа төбәктәрендә лә социаль йүнәлешле ҡануниәт эшләп килә, һәм һәр өлкә проблеманы үҙенсә хәл итә. Был йәһәттән Башҡортостан – Рәсәйҙә льготалы дүрт категорияға бушлай ер участкаһы биреү ғәмәлен тормошҡа ашырған берҙән-бер төбәк, тип әйтергә була. Башҡалар йә аҙ тәьмин ителгән ғаиләләргә, йә йәштәргә, йә күп балалыларға ғына адреслы ярҙам күрһәтә.
Ер тураһындағы ҡануниәттең тәүмаҡсаты – тап мохтаждарға ярҙам күрһәтеү – бөгөнгә тиклем тулыһынса тормошҡа ашырылмаған. Власть органдары, йәмәғәтселек вәкилдәре, депутаттар был проблема буйынса тәүге йыл ғына баш ватмай. Рәсәйҙәге тәжрибә лә әүҙем өйрәнелә. Икенсе яҡтан, закон эшләһен өсөн һәр ваҡыт тотороҡло финанс тәьминәте кәрәк. Ә төбәктең, бөгөнгө критерийҙар менән, был ҡануниәтте үтәрлек тулы мөмкинлеге юҡ. Ошо йәһәттән йыл дауамында граждандарға күрһәтелгән ярҙамдың сифатын яҡшыртыу, сиратты кәметеү йәһәтенән төрлө майҙандарҙа йәмәғәтселек вәкилдәре, власть органдары ҡатнашлығында бихисап һөйләшеүҙәр алып барылды, эштәр башҡарылды. Һөҙөмтәлә улар Дәүләт Йыйылышы – Ҡоролтайҙың декабрҙәге ултырышында “Башҡортостанда Ер мөнәсәбәттәрен көйләү тураһындағы” Законға төҙәтеүҙәр булараҡ индерелде.
Шулай итеп, торлаҡ шарттарын яҡшыртыу йәһәтенән “мохтажлыҡ критерийы” тигән төшөнсә үҙ эсенә күп балалы һәм инвалид бала тәрбиәләгәндәрҙе ала. Ер участкаһы алыу өсөн сиратҡа баҫҡан саҡта ғаиләнең торлаҡ шарттары иҫәпкә алынасаҡ: төбәктәге иҫәп нормаһы буйынса бер ғаилә ағзаһына 12 квадрат метр майҙан тура килергә тейеш.
Тәүҙә телгә алынған, “ғаиләнең шәхси милкендә ниндәй ҙә булһа категорияға ҡараған ер участкаһы бар икән, сиратҡа ҡуйылмаясаҡ”, тигән фекерҙән баш тарттыҡ. Закон ошо ғинуарҙан үҙ көсөнә инде – сиратҡа быға тиклем торғандар, әлбиттә, унан һыҙып ташланмаясаҡ. Әгәр ҙә ошо көнгә тиклем ғаилә өҫтә телгә алынған дүрт категорияға ярашлы бушлай ер участкаһы алған, ә бөгөн, Законға индерелгән үҙгәрештәргә ярашлы, ике категорияның береһенә ҡарай һәм бушлай ер участкаһына хоҡуҡлы икән, тағы сиратҡа баҫырға мөмкин.
Ер участкаһы бүлеү тураһындағы хат почта бүлексәһенең билдәһе менән вәкәләтле органға өс тапҡыр кире ҡайтҡан осраҡта, граждан сираттан төшөрөп ҡалдырыласаҡ. Шул уҡ ваҡытта был хат ер участкаһы бүлеү тураһындағы өс ер комиссияһы ултырышының ҡарарҙарына ярашлы ебәрелергә тейеш. Сираттан төшөрөп ҡалдырылған граждан тағы ла вәкәләтле органға мөрәжәғәт итергә, яңынан сиратҡа баҫырға хоҡуҡлы.
Был төҙәтеүҙәр һуңғы түгел, ошо йүнәлештәге эшебеҙҙең бер һөҙөмтәһе генә. “Башҡортостанда Ер мөнәсәбәттәрен көйләү тураһындағы” Законды артабан камиллаштырырға, бушлай ер участкаларын бүлеү, мохтаждарҙы торлаҡ менән тәьмин итеү йәһәтенән яңы башланғыстар тәҡдим итергә, ошо йүнәлештә эшләргә ниәтебеҙ ҙур.


text:
Башҡортостан вәкилдәре «АгроФерма» халыҡ-ара күргәҙмәлә ҡатнаша
Мәскәүҙә бөгөн, 4 февралдә, «АгроФерма» VIII халыҡ-ара махсус малсылыҡ һәм тоҡомсолоҡ эше күргәҙмәһе асыла, унда Башҡортостандың агросәнәғәт комплексы вәкилдәре лә ҡатнаша.
Башҡортостан делегацияһы составында – БР Ауыл хужалығы министрлығы, «Башҡортостандың һөт союзы» коммерцияһы булмаған ойошма, шулай уҡ республиканың бер нисә хужалыҡ вәкилдәре.
БР Ауыл хужалығы министрлығының матбуғат хеҙмәтенән хәбәр итеүҙәренсә, өс көнлөк күргәҙмәнең программаһына конференциялар, семинарҙар, өлкәне үҫтереүҙең көнүҙәк мәсьәләләре буйынса түңәрәк өҫтәлдәр, малдарҙы ҡарау буйынса практик оҫталыҡ-кластары инә.
«АгроФерма» халыҡ-ара күргәҙмә – Рәсәй малсыларының, техника, малсылыҡ һәм генетика өсөн ҡорамалдар тәҡдим итеүселәрҙең осрашыу урыны. 2013 йылда күргәҙмәлә үҙ продукцияһын һәм хеҙмәтен 28 илдән 330-ҙан ашыу экспонент тәҡдим итте.


text:
Башҡортостанда өс балаға «Ҡайнар йөрәк» билдәһе тапшырылдыФото: Башҡортостан буйынса Баш федераль инспекторҙың матбуғат хеҙмәте
Башҡортостанда өс балаға «Ҡайнар йөрәк» билдәһе тапшырылды
Башҡортостанда өс балаға «Ҡайнар йөрәк» билдәһе тапшырылдыФото: Башҡортостан буйынса Баш федераль инспекторҙың матбуғат хеҙмәте
ӨФӨ, 2016 йыл, 27 апрель. /«Башинформ» мәғлүмәт агентлығы, Арина Рәхимҡолова/.
Башҡортостанда өлкәндәргә хас ҡаһарманлыҡ ҡылған өс бала федераль наградаларға лайыҡ булды. «Ҡайнар йөрәк» билдәләрен республика буйынса Баш федераль инспектор Андрей Чечеватов тапшырҙы.
Туғыҙ йәшлек Айгөл Шәфиева үҙенең ғаиләһен генә түгел, Благовар районы Таллыкүл ауылын да ҡот осҡос фажиғәнән ҡотҡарған. Мәктәп уҡыусыһы ҡустыһы менән һеңлеһен янған йорттан алып сыға, һуңынан уларҙы өләсәһе менән ҡалдырып, башҡаларға бәлә хаҡында хәбәр итергә йүгерә. Бөгөн Шәфиевтар ғаиләһе ауылдаштары ҡарамағында йәшәй, урындағы хакимиәт тә ярҙам күрһәтә.
Тағы ике үҫмер — Белорет районынан 12 йәшлек Арсен Нәжметдинов һәм Стәрлетамаҡтан 16 йәшлек Михаил Алексеев һыуға батып барыусыларҙы ҡотҡарған өсөн награда алды. Андрей Чечеватов ҡыйыу балалар тәрбиәләгән өсөн ата-әсәләргә рәхмәт белдерҙе.
«Ошондай һоҡланғыс балаларҙы күргән саҡта изгелеккә ышанаһың. Мин тәү сиратта уларҙың ата-әсәләренә, туғандарына һәм яҡындарына рәхмәт әйтәм. Әлбиттә, балаларға ҙур рәхмәт! Бөгөн илебеҙҙә геройҙарҙың күбәйеүенә ышанаһы килә», — тине Баш федераль инспектор.


text:
23 ноябрҙә халыҡ мәшғүллеге мәсьәләләре буйынса граждандар ҡабул итеү ойошторола
23 ноябрҙә Рәсәй Президентының Волга буйы федераль округындағы тулы хоҡуҡлы вәкиленең Башҡортостан буйынса төбәк йәмәғәтселекте ҡабул итеү бүлмәһендә халыҡты эш менән тәьмин итеү мәсьәләләре буйынса граждандарҙы ҡабул итеү ойоштороласаҡ. Мөрәжәғәт итеүселәрҙе БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығының халыҡ мәшғүллегенә булышлыҡ итеү һәм эшһеҙҙәргә социаль ярҙам бүлеге начальнигы Альбина Сәлимова ҡабул итәсәк.
Ҡабул итеү сәғәт 10-да башлана.
Йәмәғәт ҡабул итеү бүлмәһенең адресы: Өфө ҡалаһы. Цюрупа урамы, 100-сө йорт («Үҙәк баҙар» транспорт туҡталышы).
Белешмәләр һәм алдан яҙылыу өсөн телефондар: 251-64-39, 251-77-91.


text:
Салауат ҡалаһында берҙәм рәсәйлеләрҙең партия проекты сиктәрендә балалар баҡсаһына ремонт яһалды
Салауат ҡалаһында берҙәм рәсәйлеләрҙең «Балалар баҡсаһы — балаларға» партия проекты сиктәрендә ремонтланған 9-сы балалар баҡсаһын асыу тантанаһы үтте.
Үҫеш кәмселеге булған балалар тәрбиәләнгән балалар баҡсаһы бинаһына ярты быуаттан ашыу ваҡыт эсендә капиталь ремонт бер тапҡыр ҙа эшләнмәгән. Әле ул ремонт «Берҙәм Рәсәй» партияһының урындағы бүлексәһе инициативаһы буйынса яһалды. 60 көн эсендә бинаның фасады, эске бүлмәләре, түбәһе ремонтланған, аҙыҡ-түлек блогы йыһаздары, баҫҡыстарҙың инженерлыҡ ҡорамалдары яңыртылған, йорт йыһаздары һатып алынған, янғын сигнализацияһы монтажланған, эргәләге территорияһы төҙөкләндерелгән.
Балалар баҡсаһын асыу тантанаһында берҙәм рәсәйлеләр яңыртылған бинаның символик асҡысын уның мөдире Елена Рузавинаға тапшырҙы.


text:
Рөстәм Хәмитов Moody’s Investors Service рейтинг агентлығы аналитиктары менән осраштыФото: Олег Яровиков
Рөстәм Хәмитов Moody’s Investors Service рейтинг агентлығы аналитиктары менән осрашты
Рөстәм Хәмитов Moody’s Investors Service рейтинг агентлығы аналитиктары менән осраштыФото: Олег Яровиков
Башҡортостан Президенты Рөстәм Хәмитов Moody’s Investors Service халыҡ-ара рейтинг агентлығы вәкилдәре – вице-президент, баш аналитик Александр Проклов һәм кесе аналитик Елена Федермеер менән осрашты.
Аналитиктар Өфөгә республиканың сәйәси һәм социаль-иҡтисади хәленә, федераль власть органдарына бәйле мәсьәләләрҙе тикшереү маҡсатында килгән.
Осрашыуҙа илдә иҡтисади үҫештең тотҡарланыуын һәм социаль бурыстар артыу сәбәпле төбәк бюджетына өҫтәмә көс төшөүен иҫәпкә алып, урта сроклы перспективаға үҫеш йүнәлештәре темаһына айырыуса иғтибар бүленде.
Рөстәм Хәмитов аналитиктар иғтибарын инвестиция проекттарына йүнәлтте. «Улар алдағы дүрт-биш йылда тормошҡа ашырыласаҡ һәм республиканың һалым, килем базаһын ярайһы уҡ ҙурайтасаҡ, шулай итеп, төбәктең финанс хәле тотороҡланасаҡ». Алға китеш «яңы предприятиелар төҙөү, индустриаль парктар, сәнәғәт кластерҙары булдырыу ярҙамында» тәьмин ителәсәк.
— Беҙҙә 100-гә яҡын проект тормошҡа ашырыла, уларҙың дөйөм хаҡы 500 миллиард һум тәшкил итә, — тине Президент.
Инфраструктура проекттары, Рөстәм Хәмитов фекеренсә, иҡтисад өлкәһендә ыңғай роль уйнаясаҡ. Һүҙ Ҡытай – Көнбайыш Европа автомобиль юлы, Мәскәү – Ҡазан – Екатеринбург юғары тиҙлекле магистралдәре һәм Ағиҙел ҡалаһында ҙур йылға порты төҙөү тураһында бара.
Журналистар менән аралашып, Александр Проклов Башҡортостандың социаль-иҡтисади хәленә баһа бирҙе.
— Республикалағы хәлдәргә, уның бөтә йүнәлештәрҙәге сәйәсәтенә ыңғай ҡараштабыҙ, — тине баш аналитик.
Уның һүҙҙәренсә, агентлыҡ шулай уҡ республиканың инвесторҙарға, ҙур компанияларға ҡарата йылдан-йыл асығыраҡ була барыуы менән дә ҡәнәғәт.
Йыл ярым элек Башҡортостандың кредит рейтингы «ыңғай» тигәнгә үҙгәртелде. Тимәк, бөтә йүнәлештәр буйынса ла үҫеш бар, тип билдәләне Александр Проклов.
Moody’s баһаһы буйынса, республика кредитҡа һәләтлек буйынса Мәскәү, Санкт-Петербург һәм Ханты-Манси автономиялы округынан ғына ҡалыша.


text:
Башҡортостанда чиновниктар эшенең һөҙөмтәлелеге 150 күрһәткес буйынса баһаланасаҡ
Башҡортостан Юлдаш телевидениеһының “Урынлы фекер” программаһында иҡтисади үҫеш министры Владимир Балабанов хәбәр итеүенсә, йән башына инвестициялар йәһәтенән беҙҙең республика әлегә ни бары 58-се урынды биләй.
— Беҙ бай булдыҡ, үҙ-үҙебеҙҙе тәьмин иттек, шуға күрә инвесторҙарға юлды асманыҡ, – тип аңлатты Владимир Александрович бындай хәлдең сәбәбен.
Бөгөн инвестициялар йәһәтенән беҙҙең 82 конкурентыбыҙ бар, йәғни Рәсәй Федерацияһының бөтә субъекттары. Инвестор иркәләнеп боҙолған, яҡшы шарттар талап итә. Ә беҙ әлегә аҡса эшләргә өйрәнмәгәнбеҙ. Инвесторҙарҙы йәлеп итә белмәйбеҙ. Был йәһәттән хатта 1990 – 2000 йылдарҙа күп кенә күрһәткестәр буйынса беҙҙән артта ҡалған Татарстанды ҡыуып етергә тура килә, – тине республиканың иҡтисади ведомствоһы башлығы. Әммә, Владимир Балабановтың фекеренсә, тәүге өмөтләндергес аҙымдар яһалған. Мәҫәлән, Волга буйы төбәген үҫтереү сиктәрендә Башҡортостан социаль университет һәм паралимпия үҙәге төҙөү проекттарын яҡланы.
Ул билдәләүенсә, республиканың потенциаль инвестициялар сығанаҡтары бар. Улар – федераль бюджет, Рәсәй һәм Көнбайыш инвесторҙары, шулай уҡ аҡса һалыу теләге булған, әммә төрлө сәбәптәр арҡаһында туҡталып ҡалған урындағы инвесторҙар.
Бөгөн көнүҙәк иҡтисади темаларҙың береһе – чиновниктарҙың эш һөҙөмтәлелегендә төп күрһәткестәр.
— Федераль үҙәк 300-гә яҡын һөҙөмтәлелек күрһәткесен уйлап тапты. Беҙ уларҙың һанын 150-гә тиклем кәметтек. Һәр ведомствола төп 5-6 күрһәткес буласаҡ. Әлегә улар тулыһынса раҫланмаған. Әммә был эш башҡарылғас, кешеләр квартал һайын уларҙы статистика отчетлылығы буйынса күҙәтеү мөмкинлегенә эйә буласаҡ. Отчет тулыһынса асыҡ буласаҡ һәм Интернетта урынлаштырыласаҡ, – тине Владимир Балабанов.


text:
Рәсәй дәүләт нефть һәм газ университеты
Рәсәй Федерациһы Мәғариф һәм Фән Министрлығы Юғары һөнәри белем биреү Федераль Дәүләт Бюджет Мәғариф учреждениеһы Рәсәй дәүләт нефть һәм газ университеты 1930 йылда "И. М. Губкин исемендәге Мәскәү нефть институты" тип асылды.
Тарих[үҙгәртергә | вики-тексты үҙгәртергә]
1941- И. М. Губкин исемендәге Мәскәү нефть институты Черниковск ҡалаһына (хәҙерге Өфө) эвакуациялана.
1943 - И. М. Губкин исемендәге Мәскәү нефть институты Мәскәүғә ҡайтарыла. Өфөлә филиалы төҙөлә. 1948 йылда филиал Өфө Нефть Институты исемен ала.
2010 йылдан университет милли тикшеренеү университеты статусты конкурс аша алды.
Тамамлаусылар[үҙгәртергә | вики-тексты үҙгәртергә]
- Кувыкин Степан Иванович - 1942-1958 йй. Башнефть Начальнигы, Социалистик Хеҙмәт Геройы (1948), БАССР-ҙың атҡаҙанған фән һәм техника эшмәкәре (1957).
- Наиль Маганов - Татнефть ААЙ генераль директоры
- Лужков Юрий Михайлович (урыҫ. Юрий Михайлович Лужков) — 1992 йылдан 2010 сентябренә тиклем Мәскәү башлығы.
- Шашин, Валентин Дмитриевич - Татнефть начальнигы (1950-1956)
- Заһидулла Исхак улы Сөнәев - Өфө дәүләт нефть техник университеты Ректоры (1971-1976)
Башҡа нефть университеттар[үҙгәртергә | вики-тексты үҙгәртергә]
- Грозный дәүләт нефть техник университеты
- Өфө дәүләт нефть техник университеты
- Әлмәт дәүләт нефть институты


text:
БДУ-ла Ляонин университеты менән берлектәге икеләтә диплом мәғариф программаһы ҡабул ителде
ӨФӨ, 2015 йыл, 12 февраль. /«Башинформ» мәғлүмәт агентлығы, Эльмира Сабирова/.
Башҡорт дәүләт университеты һәм Ляонин университеты (Ҡытай Халыҡ Республикаһы) араһында «Икеләтә диплом» программаһы буйынса хеҙмәттәшлек тураһында килешеү төҙөлдө. Программала Башҡорт дәүләт университетының Иҡтисад, финанс һәм бизнес институтында белем алыусы студенттар ҡатнашасаҡ.
Документҡа Башҡорт дәүләт университеты делегацияһының Ҡытайға эш сәфәре барышында ҡул ҡуйылған. Делегация составына ректор Николай Морозкин, Иҡтисад, финанс һәм бизнес институты директоры Рөстәм Ахунов һәм инновациялы иҡтисад кафедраһы мөдире Лилиә Вәлинурова ингән.
Уҡыу йортоноң матбуғат үҙәгенән хәбәр итеүҙәренсә, Башҡорт дәүләт университеты Ляонин университеты менән беренсе йыл ғына хеҙмәттәшлек итмәй. Быйылғы килешеү — үҙ-ара мөнәсәбәттәрҙе үҫтереүҙә тағы бер аҙым. БДУ-ның Иҡтисад, финанс һәм бизнес институты Ляонин университетының Халыҡ-ара белем биреү институты менән берлектә ярты йыл буйына иҡтисад өлкәһе белгестәре өсөн икеләтә диплом программаһы буйынса документтар һәм уртаҡ уҡыу планы әҙерләне. Ике университетта ла яҡшы уҡыған студент-бакалаврҙар икеләтә диплом алыу мөмкинлегенә эйә. Дәрестәр күберәк инглиз телендә алып барыласаҡ.
Ляонин университеты Ҡытайҙа ҙур университеттарҙан һанала һәм илдең иң яҡшы белем биреүсе йөҙ учреждениеһы исемлегенә инә, тип һыҙыҡ өҫтөнә алды Иҡтисад, финанс һәм бизнес институты директоры.
— Программаның мөһимлеге Рәсәй өсөн яңы геосәйәси шарттарға бәйле. Ҡытай сәйәси һәм иҡтисади планда ла илебеҙ өсөн алдынғы партнерҙарҙың береһе булып тора. Берлектәге килешеүгә ҡул ҡуйыу — Башҡорт дәүләт университеты өсөн мөһим аҙым тип һанарға кәрәк,— тип иҫәпләй Рөстәм Ахунов.


text:
Бюджет-2010 социаль йөкләмәләрҙең үтәлешен тәьмин итәсәк
2010 йыл бюджеты параметрҙары республиканың бөтә социаль йөкләмәләрҙе тулыһынса үтәүен тәьмин итергә тейеш — БР Президенты Мортаза Рәхимов республика Хөкүмәте алдына ошондай бурыс ҡуйҙы. Ул үтәләсәк, ти тулы ышаныс менән БР Хөкүмәте Премьер-министрының беренсе урынбаҫары, БР финанс министры Айрат Ғәскәров.
— БР бюджеты тураһында Законды беренсе уҡыуға әҙерлек барышында беҙ «оператив минимум» булдырыу өсөн финанслау сығанаҡтары эҙләнек, — ти Финанс министрлығы башлығы. – Икенсе уҡыуға әҙерләнгәндә төп эш бюджеттың инвестицион өлөшөн төҙәтеүгә ҡайтып ҡалды.
Бюджет-2010 параметрҙары 63 үҙенән аҫтағы – район һәм ҡала – бюджеттарға финанс ярҙамын тулы күләмдә тәьмин итәсәк, һәм тегеләре, үҙ сиратында, муниципаль йөкләмәләрен тулыһынса башҡарып сыға аласаҡ.
Рәсәй иҡтисады өсөн ғәҙәттә “ауыр” ғинуар беҙҙең финанс министрын борсоуға һалмай.
— Беҙҙә 1 ғинуарға ҡалған сумма 2010 йылдың башланғыс стадияһына оптимизм менән ҡарарға мөмкинлек бирә, — ти Айрат Ғәскәров. – Беҙҙә йылдың ярайһы уҡ көсөргәнешле осорон тыныс үткәрергә мөмкинлектәр ҙә, резервтар ҙа бар.


text:
Ирек Кинйәбулатов Салауат Юлаев исемендәге орден менән наградланды
Юғары ижади ҡаҙаныштары һәм башҡорт әҙәбиәте үҫешенә тос өлөш индергәне өсөн республика Президенты Указы менән башҡорт шағиры һәм яҙыусы Ирек Кинйәбулатов Салауат Юлаев ордены менән бүләкләнде, тип хәбәр ителә рәсми хоҡуҡи мәғлүмәт сайтында.
Ирек Кинйәбулатов – Башҡортостанда бик күренекле һәм популяр шағир. Уҙған йылдың 15 июнендә уға 75 йәш тулды.
Уның «Баҫыу юлы», тәрән лиризм һәм юғары гражданлыҡ пафосы, һуғышҡа һәм кешеләр араһында башҡа дошманлыҡҡа нәфрәт менән һуғарылған, беренсе шиғырҙар йыйынтығы 1979 йылда донъя күрә.
Шағирҙың артабанғы «Сыйырсыҡтар бала осора», «Һөйөү иртәһе» китаптары шиғри формаларҙың төрлөлөгө, тәрән драматизм, шиғри телдең сағыу образлығы, афористиклыҡ һәм философик менән айырылып тора.
2013 йылда шағирҙың «Ғүмер китабы» исемле яңы китабы сыға. Академик Ғайса Хөсәйеновтың баш һүҙе менән бер томлы әҫәрҙәр йыйынтығына, юғары гражданлыҡ пафосы рухында яҙылған, алдан йыйынтыҡтарҙа баҫылған, шиғырҙар һәм поэмалар: «Баҫыу юлы», «Сыйырсыҡтар бала осора», «Һөйөү иртәһе», «Мин — башҡорт!», «Арғымаҡта», «Замана тауышы» инә.
Ирек Кинйәбулатов Зәйнәб Биишева, Сергей Чекмарев, Рәми Ғарипов, Фатих Кәрим, Мәжит Ғафури, Мөхәмәтсәлим Өмөтбаев, Назар Нәжми исемендәге әҙәби премиялар лауреаты. Уға «Башҡортостан Республикаһының атҡаҙанған мәҙәниәт хеҙмәткәре» исеме бирелгән. Ул Башҡортостан Республикаһының Почет грамотаһына лайыҡ. 2008 йылда шағир Салауат Юлаев исемендәге БР Дәүләт премияһы лауреаты була.


text:
Башҡортостанда Пенсия фонды байрам көндәрендә лә отчеттар ҡабул итәсәк
7 һәм 8 майҙа Рәсәй Пенсия фондының республика райондары һәм ҡалаларындағы идаралыҡтары менән отчеттар ҡабул итеү ғәҙәттәге режимда алып барыласаҡ, тип хәбәр иттеләр ведомствонан. Хәтерегеҙгә төшөрәйек, әлеге ваҡытта эш биреүселәрҙән 2011 йылдың 1 кварталына отчеттар ҡабул ителә. Ҡануниәттәге үҙгәрештәргә ярашлы, 2011 йылдың 1 кварталынан алып, мотлаҡ пенсия һәм медицина страховкалауына иҫәпләнгән һәм түләнгән страховка иғәнәләре отчеттары менән бергә, түләүсе страховкаланған һәр эшсеһенә лә мәғлүмәт тапшыра.
Отчетлылыҡты тапшырыу ваҡыты ла үҙгәрҙе. Страховка иғәнәләрен түләүсе отчетын иҫәп-хисап биреү осоронан һуң килгән икенсе календарь айының 15-се көнөнән дә һуңға ҡалмайынса тапшырырға тейеш.
— Түләүселәрҙең 70 проценттан ашыуы страховка иғәнәләре һәм шәхси мәғлүмәттәр буйынса отчеттар тапшырыу йөкләмәһен үтәне, — тип хәлдәргә аңлатма бирә Рәсәй Пенсия фонды идараһы ағзаһы, Башҡортостан Республикаһы буйынса идарасы Фоат Хантимеров. — Эш биреүселәргә уңайлы булһын өсөн, Пенсия фондының ҡала һәм райондарҙағы идаралыҡтары 2011 йылдың 7 һәм 8 майында ғәҙәттәге режимда эшләйәсәк.
Был көндәрҙә иҫәп-хисаптарҙы тапшырырға, уны тултырыу буйынса методик ярҙам алырға, страховка иғәнәләре тураһындағы ғәмәлдәге ҡануниәт мәсьәләләре буйынса консультациялар алырға мөмкин буласаҡ.


text:
Төбәктә туроператорҙар Ҡыш бабай тирмәһенә Яңы йыл маршруттарын төҙөй Фото: Олег Яровиков
Төбәктә туроператорҙар Ҡыш бабай тирмәһенә Яңы йыл маршруттарын төҙөй
Төбәктә туроператорҙар Ҡыш бабай тирмәһенә Яңы йыл маршруттарын төҙөй Фото: Олег Яровиков
ӨФӨ, 2015 йыл, 30 октябрь. /«Башинформ» мәғлүмәт агентлығы, Ольга Мортазина/.
Башҡортостанда туризм индустрияһы Яңы йылға әҙерләнә. Туроператорҙар башҡорт Ҡыш бабайының йортона маршрут төҙөй, күпселек отельерҙар ташлама яһарға әҙер.
Төп йорттоң ҡайҙа урынлашасағы 9 ноябрҙә конкурсҡа йомғаҡ яһағанда билдәле буласаҡ. Унда Өфө эргәһендәге райондар ҡатнаша. Бәйге шарттары буйынса Ҡыш бабайҙың резиденцияһы баш ҡаланан 150-160 саҡрым алыҫлыҡта урынлашырға тейеш.
«Республика туроператорҙары башҡорт Ҡыш бабайының Ҡунаҡ тирмәһен, ҡала шыршыларын һәм театр тамашаларын үҙ эсенә алған яңы маршруттар төҙөгән. Яңы йыл каникулдары ваҡытында туристик маршрут буйынса экскурсия автобустары йөрөйәсәк, улар ҡунаҡханалар, музейҙар, шыршы майҙансыҡтарында туҡталыш яһаясаҡ. Теләүселәрҙең барыһы ла экскурсияға ҡушыла ала», — тип хәбәр иттеләр Башҡортостандың Эшҡыуарлыҡ һәм туризм буйынса дәүләт комитетында.


text:
Төбәктә Атайҙар көнөн байрам итәсәктәр Фото: Андрей Старостин
Төбәктә Атайҙар көнөн байрам итәсәктәр
Төбәктә Атайҙар көнөн байрам итәсәктәр Фото: Андрей Старостин
ӨФӨ, 2015 йыл, 7 май. /«Башинформ» мәғлүмәт агентлығы, Гөлфиә Акулова/.
Башҡортостандың Хеҙмәт һәм халыҡты социаль яҡлау министрлығында закондар сығарыу һәм башҡарма власть вәкилдәре, йәмәғәтселәр Рәсәйҙә яңы байрам — Атайҙар көнөн билдәләү хаҡында фекер алышты. Хәҙер Дәүләт Думаһы депутаттарының ғаилә институтын нығытыуҙа атайҙарҙың ролен таныуға бәйле датаны булдырыу тураһында башланғысы төбәктәрҙәге йәмәғәт тыңлауҙарында ҡарала.
Атайҙар көнөн байрам итеү өсөн бер нисә вариант: июндең өсөнсө йәкшәмбеһе, ноябрҙең, октябрҙең аҙаҡҡы йәкшәмбеһе, шулай уҡ 23 февраль тәҡдим ителә.
Республика Ҡатын-ҡыҙҙар союзы рәйесе Рәшиҙә Солтанова һүҙҙәренсә, Рәсәйҙә Атайҙар көнөн раҫлау тураһында ҡарарҙы 10 йыл көткәндәр. «Бөгөн илебеҙҙә ғаилә башлығының статусын күтәреү темаһы бик мөһим — Рәсәйҙәге һәр икенсе бала атайһыҙ үҫә», — тип һыҙыҡ өҫтөнә алды йәмәғәт эшмәкәре.
Бөгөнгө көндә республиканың 39 муниципалитетында Атайҙар советы булдырылған. Өс йыл рәттән Башҡортостанда атайҙар байрамы үткәрелә. Атайҙар көнөн дәүләт кимәлендә билдәләү йәмғиәттә атайлыҡ статусын күтәреүгә һәм ғаилә институтын нығытыуға булышлыҡ итәсәк, тип йомғаҡ яһанылар фекер алышыуҙа ҡатнашыусылар.


text:
Башҡортостандың ауыл хужалығы предприятиелары һөт етештереүҙе 2013 йылдың ғинуар-июненә ҡарата 2,3 процентҡа арттырған
Башҡортостандың ауыл хужалығы предприятиеларында июль башына ҡарата тулайым һауым 350,3 мең тонна тәшкил итте, ул 2013 йылдың ошо уҡ ваҡыттағы күрһәткестәренән 2,3 процентҡа күберәк, тип хәбәр иттеләр республика Ауыл хужалығы министрлығының матбуғат хеҙмәтенән.
Был көндәрҙә ауыл хужалығы етештереүселәре тәүлек һайын 2,4 мең тонна һөт һауып ала, уларҙың 480 тоннаһы тирәһе фермер хужалыҡтарына тура килә. Республикала Саҡмағош һәм Стәрлетамаҡ райондары иң «һөтлөләр» булып ҡала, уларҙа көнөнә 134 һәм 123 тонна һөт һауып алалар. Йыл башынан алып был райондарҙың һәр ҡайһыһында тулайым һауым өс мең тоннанан артҡан.


text:
Башҡортостан милицияһында хәҙер вертолет та барФото: Пресс-служба МВД по РБ
Башҡортостан милицияһында хәҙер вертолет та бар
Башҡортостан милицияһында хәҙер вертолет та барФото: Пресс-служба МВД по РБ
8 февралдә Өфөлә Рәсәй эске эштәр министры армия генералы Рәшит Нурғәлиевтең эш сәфәре сиктәрендә уға Башҡортостан милицияһының яңы подразделениеһы — махсус тәғәйенләнештәге авиация отряды күрһәтелде. Таныштырыуҙы Башҡортостан Республикаһы Хөкүмәте Премьер-министры Раил Сарбаев һәм БР буйынса эске эштәр министры, милиция генерал-майоры Игорь Алешин үткәрҙе.
Рәшит Ғүмәр улы авиаотрядтың личный составы менән иҫәнләште һәм Ка-226 вертолетын ҡарап сыҡты. Был вертолет әлегә отрядтың тәүге техника берәмеге. Комплектацияһына ярашлы, ул бик күп бурыстарҙы тормошҡа ашыра ала. Раил Сарбаев ҡунаҡҡа республикала ведомство, шулай уҡ коммерция ҡарамағындағы бәләкәй авиацияны үҫтереү перспективалары хаҡында һөйләне.
Авиация отряды хеҙмәткәрҙәре менән әңгәмәлә армия генералы Рәшит Нурғәлиев уларға хеҙмәттә, осошта уңыштар теләне, авиация машинаһы Эске эштәр министрлығының оператив-хеҙмәт эшмәкәрлегендә һөҙөмтәле файҙаланыласаҡ тигән ышаныс белдерҙе һәм милицияға ҙур ярҙам күрһәткән өсөн республика етәкселегенә рәхмәт әйтте.
Күмертау авиация етештереү предприятиеһының Ка-226 вертолеты БР Хөкүмәте башлығы бойороғона ярашлы 2009 йылда Башҡортостан Республикаһы буйынса Эске эштәр министрлығы ойошторолоуының 90 йыллығы айҡанлы министрлыҡ файҙаланыуына тапшырылған. Бортына “милиция” тип яҙылған “Камов” 30 ғинуарҙа Өфө аэропортында урын алды, ә иртәгәһенә һауаға күтәрелеп, Өфө районы биләмәһе өҫтөндә үҙен һынап ҡараны.
Отрядтың төп бурыстарына оператив-эҙләү саралары үткәреү, ойошҡан енәйәтсел төркөмдәрҙең эшмәкәрлеген асыҡлау һәм уларға кәртә ҡуйыу, алыҫ араларға һәм төпкөл урындарға эске эштәр органдары көстәрен һәм сараларын һауала ташыу, тәфтиш-оператив төркөмдәрҙе енәйәт ҡылынған йәки юл-транспорт ваҡиғаһы булған урынға килтереү инә. Уны шулай уҡ урланған транспортты эҙләүҙә ҡатнашыу, юл хәрәкәтенең ойошторолоуын күҙәтеү, күмәк һәм спорт сараларын үткәреү өсөн ҡулланырға мөмкин.


text:
Башҡортостанда көслө ямғыр, борсаҡ булыуы көтөлә
9 һәм 10 июндә Башҡортостанда ҡойма ямғыр, борсаҡ, йәшен булыуы көтөлә. Был турала Рәсәй Гидрометеоүҙәге хәбәр итә. Йәшен йәшнәгәндә елдең секундына 23 метрға етеүе ихтимал.
Бөгөн һәм иртәгә Волга буйы федераль округының бөтә төбәктәренә лә ошондай һауа торошо хас буласаҡ.
Рәсәй Ғәҙәттән тыш хәлдәр министрлығының БР буйынса Баш идаралығы мәғлүмәттәренә ярашлы, бөгөн ҡыҫка ваҡытлы ямғырҙар, йәшен булыуы көтөлә. Көндөҙ айырым райондарҙа ҡойоп ямғыр яуыуы, борсаҡ булыуы ихтимал. Ел көньяҡ, көньяҡ-көнсығыштан, күк күкрәгәндә киҫкен, секундына 15-20 метрға тиклем көсәйеүе, төштән һуң дауыл булыуы ихтимал. Көндөҙ 29-34 градусҡа тиклем эҫетәсәк.


text:
Республикала шәхси эшҡыуарҙар өсөн һалым каникулдары иғлан ителәсәк Фото: Олег Яровиков
Республикала шәхси эшҡыуарҙар өсөн һалым каникулдары иғлан ителәсәк
Республикала шәхси эшҡыуарҙар өсөн һалым каникулдары иғлан ителәсәк Фото: Олег Яровиков
ӨФӨ, 2015 йыл, 8 апрель. /«Башинформ» мәғлүмәт агентлығы, Артур Басиров/.
Шаршамбы, 8 апрелдә, республика Хөкүмәте президиумы ултырышында «Башҡортостан Республикаһы биләмәһендә һалым түләүселәр — һалым һалыуҙың ябайлаштырылған һәм патент системаһын ҡулланған шәхси эшҡыуарҙар өсөн нуль процент күләмендә һалым ставкаһын билдәләү тураһында» закон проекты ҡаралды.
— Беҙ ошо мәсьәләне бәләкәй эшҡыуарлыҡҡа ярҙам итеүгә йүнәлтелгән иҡтисади көрсөккә ҡаршы саралар комплексында ҡарайбыҙ, — тине Башҡортостан Хөкүмәте Премьер-министрының беренсе урынбаҫары Рөстәм Мәрҙәнов.
Республика Дәүләт Йыйылышының киләһе ултырышында ҡараласаҡ закон проекты һалым һалыуҙың ябайлаштырылған системаһы буйынса эшләүсе шәхси эшҡыуарҙар өсөн иҡтисади эшмәкәрлектең — 21, патент системаһының 23 төрө буйынса нуль процент күләмендә һалым ставкаһын билдәләргә тәҡдим итә. Һалым каникулдары ике йылға иҫәпләнгән.
Был мәсьәлә Башҡортостан Башлығы Рөстәм Хәмитовтың бәләкәй һәм урта эшҡыуарлыҡ вәкилдәре менән осрашыуында тикшерелде.
— Эшҡыуарлыҡ өсөн уңайлы шарттар булдырыу, эшҡыуарҙарыбыҙ башҡа биләмәләргә китмәһен һәм теркәлмәһен өсөн ошо йүнәлештә эш алып барыу мөһим, — тине республика етәксеһе.


text:
Илдә хәүефле йөрөтөү тураһында Юл хәрәкәте ҡағиҙәләренә төҙәтмәләр үҙ көсөнә инде Фото: Олег Яровиков
Илдә хәүефле йөрөтөү тураһында Юл хәрәкәте ҡағиҙәләренә төҙәтмәләр үҙ көсөнә инде
Илдә хәүефле йөрөтөү тураһында Юл хәрәкәте ҡағиҙәләренә төҙәтмәләр үҙ көсөнә инде Фото: Олег Яровиков
ӨФӨ, 2016 йыл, 8 июнь. /«Башинформ» мәғлүмәт агентлығы, Әлим Фәйезов/.
Бөгөн, 8 июндә, хәүефле йөрөтөү тураһында Юл хәрәкәте ҡағиҙәләренә төҙәтмәләр үҙ көсөнә инде.
Рәсәй Хөкүмәте ҡарарында «хәүефле йөрөтөү» терминына аңлатма бирелгән. Тейешле урындарҙа башҡа автомобилдәргә юл бирмәү, ҡапыл әкренәйеү, хәүефһеҙ дистанцияны тотмау кеүек күренештәр машина менән хәүефле идара итеү тип иҫәпләнә ала, тиелә унда.
Асыҡ хөкүмәт сайтында ошо темаға видеояҙмалар ҡарарға мөмкин.
Алдараҡ хоҡуҡ боҙоусыларға биш мең һум штраф һалыу ҡаралғайны. Штраф күләме тураһында аныҡ ҡарар көҙ көнө ҡабул ителә.


text:
Республика мәшғүллек өлкәһендә көрсөккә ҡаршы саралар өсөн 218 миллион һум аласаҡ
ӨФӨ, 2015 йыл, 7 сентябрь. /«Башинформ» мәғлүмәт агентлығы, Гөлфиә Акулова/.
Башҡортостан хеҙмәт баҙарында көсөргәнешлекте кәметеү өсөн 218 миллион һум аласаҡ. Был хаҡта, Рәсәй Хөкүмәте сайтында баҫылған бойороҡҡа һылтанып, Хеҙмәт һәм халыҡты социаль яҡлау министрлығының матбуғат хеҙмәте хәбәр итә.
Документҡа ярашлы, федераль бюджеттан дөйөм күләме 319,4 миллион һум тәшкил иткән субсидия Башҡортостанға, шулай уҡ Иванов һәм Һарытау өлкәләренә бирелә. Ошо сумманан республикаға 218 миллион һум 562,9 мең һум бүленәсәк.
Хеҙмәт баҙарында көсөргәнешлекте кәметеү буйынса сараларҙы ғәмәлгә ашырыу өсөн республика бюджетынан өҫтәмә рәүештә 11 миллион һумдан ашыу аҡса бүленә. 2015 йылда мәшғүллек өлкәһендә өҫтәмә «көрсөккә ҡаршы» сараларға дөйөм дәүләт ярҙамы республика өсөн 230 миллион 269 мең һум тәшкил итәсәк.
Аҡса республиканың алты предприятиеһына — «НефАЗ», «Искож», Мәләүездәге «Эколайн» асыҡ акционерҙар йәмғиәте, Өфө моторҙар эшләү производство берекмәһе, Учалы тегеү фабрикаһы һәм Белорет металлургия комбинатына ярҙам итеүгә йүнәлтеләсәк. Йәштәрҙең мәшғүллеген әүҙемләштереүгә 20 миллион һумдан ашыу бүленәсәк. Социаль проекттарын тормошҡа ашырыу өсөн ғариза биргән йәш эшҡыуарҙар 300 мең һум күләмендә грант аласаҡ.


text:
Рәхимов: Республика тандем өсөн тауыш бирҙе
Илдең яңы президенты өсөн граждандар ышанысы бик мөһим. Республикала беҙ фиҙакәр хеҙмәт менән уға ярҙам итербеҙ тине Мортаза Ғөбәйҙулла улы.
Республика президенты Рәсәй президенты һәм Дәүләт йыйылышы-Ҡоролтайға һайлауҙарға ҡарата үҙ фекерен белдерҙе. Мортаза Ғөбәйҙулла улы әйтеүенсә, Башҡортостанда 90 проценттан ашыу һайлаусының гражданлыҡ бурысын үтәүе уларҙың ил киләсәгенә битараф булмауын күрһәтә. Был граждандарҙың дәүләт власы һәм идара итеү органдарына ышаныс билдәһе лә. Республикала һайлауҙар тыныс һәм эшлекле шарттарҙа, закон боҙоуҙарһыҙ үтте. Һәр кем үҙ фекерен белдерә алды.
Дмитрий Медведев көслө сәйәсмән. Ул милли проекттарҙы уңышлы ғәмәлгә ашырып халыҡ араһында танылыу алды. Беренсе вице-премьерҙың Өфөгә килеүе лә мөһим әһәмиәткә эйә булғандыр тип уйлайым. Сөнки Башҡортостанда һайлаусыларҙың 88 проценты уның өсөн тауыш бирҙе. Мортаза Ғөбәйҙулла улы билдәләүенсә, көнүҙәк мәсьәләләрҙе эҙмә-эҙлекле хәл итергә кәрәк. Киләһе йылдарға бурыстар билдәле-инновациялар нигеҙендә иҡтисади үҫеште тиҙләтеү, халыҡтың йәшәү кимәлен күтәреү, һөҙөмтәле социаль сәйәсәт, власть һәм дәүләт идараһы институтарын нығытыу, граждандар йәмғиәтенең артабанғы үҫешен тәэмин итеү. Илдең ғәмәлдәге президенты Владимир Путин да, Дмитрий Медведев та был бурыстар хаҡында әйткәне бар.
Илдең яңы президенты өсөн граждандар ышанысы бик мөһим. Республикала беҙ фиҙакәр хеҙмәт менән уға ярҙам итербеҙ тине Мортаза Ғөбәйҙулла улы. Республика президенты республика парламентының һәм ҡала советтарының яңы составтары элекке кеүек үк аныҡ эштәр менән шөғөләнер тигән ышаныс белдерҙе. Дәүләт Йыйылышы-Ҡоролтайҙа күпселек "Берҙәм Рәсәй" фирҡәһе вәкилдәре. Шуға ла мин беҙҙең парламент артабан да һөҙөмтәле эшләр тип ышанам. Һайлауҙар республикаға тик ыңғай һөҙөмтәләр генә килтерәсәк-Башҡортостанда йәшәү кимәле, башҡа төбәктәр менән сағыштырғанда тағы ла юғарыраҡ булырға тейеш.


text:
«Кызыл таң»дың йырлы кистәре» дауам итә
12 мартта «Нур» театрында «Кызыл таң»дың йырлы кистәре» проекты сиктәрендә Дүртөйлө районы сәнғәт оҫталарының концерты үтте. Кисәлә республика Хөкүмәте Премьер-министры урынбаҫары Фидус Ямалетдинов, Башҡортостан Президенты советнигы Рәсүл Усманов, элемтә һәм киң коммуникациялар министры урынбаҫары Венера Хәкимова, төрлө министрлыҡтар вәкилдәре ҡунаҡ булды. Дүрт сәғәтлек концерт программаһы тамашасы күңеленә хуш килде – Дүртөйлөнөң йырға-моңға бай булыуына, райондан бик күп күренекле шәхестәр сығыуына ышанмаған кеше ҡалманы. Фидан һәм Азамат Ғафаровтар, Радик Динәхмәтов, Ризван Хәкимов һәм башҡаларҙың йырҙары тулы залда ҡайтауаз булып яңғыраны – күптәр ҡушылып йырлай ине.
Бындай ҙур концертты «Кызыл таң» гәзите «Нур» театрында икенсегә үткәрә. Бынан алда өфөлөләрҙе Тәтешле районының сәнғәт оҫталары матур концерт менән ҡыуандырғайны. 16 апрелгә тәғәйенләнгән киләһе концерт эстафетаһын кисәлә Илеш районы вәкилдәре ҡабул итеп алды. Шулай итеп, сараны үҙенсәлекле фестиваль тип тә атарға була.
Мәҙәни сараның үҙенсәлеге шунда, район сәнғәт оҫталары баш ҡалала йәшәүселәргә, тәү сиратта яҡташтарына «сәхнә күстәнәстәре» менән килә. Шулай уҡ ҡунаҡҡа килеүсе төбәктең социаль-көнкүрешен, уңыштарын һәм үҙенсәлеген тасуирлаған күргәҙмәләр ҙә ойошторола. Әйткәндәй, «Кызыл таң»дың йырлы кистәре» ысын мәғәнәһендә республикала йәшәүсе төрлө милләт халыҡтарының дуҫлығын, берҙәмлеген сағылдырыусы һәм туған Башҡортостаныбыҙ гүзәллеген кәүҙәләндереүсе тарихи бер сара ла булып тора. Сөнки «Нур» театры сәхнәһендә төрлө телдәрҙә яңғыраған йырҙар, төрлө халыҡ бейеүҙәре – барыһы ла бер маҡсатҡа – уртаҡ йортобоҙ Башҡортостанда именлекте, татыу тормошто һәм милләттәр араһында ысын дуҫлыҡты һаҡлауға йүнәлтелгән.


text:
Рөстәм Хәмитов Шарджда ҡулға алынған күп балалы әсәне Башҡортостанға ҡайтарыу мәсьәләһен шәхси контроленә алды
Шардж ҡалаһында (Берләшкән Ғәрәп Әмирлектәре) ҡулға алынған Гүзәл Иҙрисованы Башҡортостанға ҡайтарыу мәсьәләһен Башҡортостан Президенты Рөстәм Хәмитов шәхси контроленә алды.
Хәтерегеҙгә төшөрәйек, Талбазы ҡасабаһында йәшәүсе Гүзәл Иҙрисова ноябрь башында туристик путевка буйынса Шарджға юллана. Долларҙы урындағы валютаға алмаштырыу пунктында уны, ялған аҡса һатыуҙа йәки индереүҙә ғәйепләп, ҡулға алалар.
Гүзәлдең туғандары әйтеүенсә, урындағы магазиндарҙа әйбер алыу өсөн ул долларҙарҙы урындағы валютаға алмаштырырға ниәтләй. Аҡсаны тикшергәс, кассир полиция саҡырта. Ҡатынды ялған аҡса менән эш иткәне өсөн ҡулға алалар. Уны ҡайҙан алыуын Гүзәл аңлата алмай. Әле ул отелдә йәшәй, әммә уны ташлап китә алмай.
Талбазыла әсәне биш балаһы көтә. Былтыр Гүзәлгә «Әсәлек даны» миҙалы тапшырылғайны.
Был мәсьәләне Башҡортостан Президенты Рөстәм Хәмитов шәхсән үҙе контролдә тота. Башҡортостан Президентының ҡушыуы буйынса ғаиләгә психологик һәм социаль ярҙам күрһәтелә. Ғаиләһе аҡсаға мохтаж түгел, тип ғаилә башлығы матди ярҙамдан баш тартты.
Башҡортостан Президенты Хакимиәте хеҙмәткәрҙәре Рәсәйҙең Дубайҙағы Генераль консуллығы вәкилдәре менән бәйләнешкә инде. Генераль консул эште ҡарауҙы тиҙләтеү юлламаһы менән Шардждың генераль прокуроры Маджад Аль-Омрани менән осрашты һәм Гүзәл Иҙрисованың эшен ҡарауҙы тиҙләтеүҙе һорап мөрәжәғәт итте. Консуллыҡ хеҙмәткәрҙәре Гүзәл Иҙрисова менән даими бәйләнештә һәм уға бөтә яҡлап ярҙам күрһәтә, тип хәбәр иттеләр республика башлығының мабуғат хеҙмәтенән.


text:
Башҡортостан аграрийҙары 2011 йылдағы сәсеү эштәренә әҙерлекте тикшерәсәк
Өфө районында тоҡомсолоҡ эше буйынса «Башкирское» асыҡ акционерҙар йәмғиәте базаһында тоҡомсолоҡ буйынса республика кәңәшмәһе үтә. Унда Башҡортостан ауыл хужалығы министры урынбаҫарҙары, ошо ведомствоға ҡараған ойошмалар етәкселәре, муниципаль райондарҙың ауыл хужалығы идаралыҡтары (бүлектәре) начальниктары, БР Ауыл хужалығы министрлығы белгестәре ҡатнаша.
Ауыл хужалығы министрлығының матбуғат хеҙмәтенән хәбәр итеүҙәренсә, тоҡомсолоҡ эшенең көнүҙәк проблемаларынан тыш, аграрийҙар 2011 йылда сәсеү эштәренә әҙерлек, мелиорация үҫеше, ғаилә һөтсөлөк фермалары буйынса пилот проектын тормошҡа ашырыу мәсьәләләрен дә ҡараясаҡ.


text:
Рөстәм Хәмитов Рәсәйҙәге Европа бизнесы ассоциацияһы етәксеһе Франк Шауф менән осраштыФото: Динар Калимуллин
Рөстәм Хәмитов Рәсәйҙәге Европа бизнесы ассоциацияһы етәксеһе Франк Шауф менән осрашты
Рөстәм Хәмитов Рәсәйҙәге Европа бизнесы ассоциацияһы етәксеһе Франк Шауф менән осраштыФото: Динар Калимуллин
12 июлдә Республика Йортонда Башҡортостан Президенты Рөстәм Хәмитов Рәсәйҙәге Европа бизнесы ассоциацияһы генераль директоры Франк Шауф менән эш осрашыуы үткәрҙе. Төбәк башлығының матбуғат хеҙмәтендә хәбәр итеүҙәренсә, унда Башҡортостанға инвестициялар һәм Европаның ҙур компанияларын — Ассоциация ағзаларын йәлеп итеү мәсьәләһе тикшерелде. Шулай уҡ капитал һалыуҙарҙың ышаныслылығын һәм асыҡлығын тәьмин итеүгә практик яҡтан булышлыҡ итеү тураһында һүҙ алып барылды.
Рөстәм Хәмитов Франк Шауфты республика менән таныштырҙы, Башҡортостандың Рәсәй Федерацияһының иң эре субъекттарының береһе булыуын, халыҡ иҫәбе буйынса илдә етенсе урында килеүен, ә сәнәғәт етештереү күләмдәре һәм башҡа бик күп күрһәткестәр буйынса йә алдынғылар рәтендә, йәиһә Рәсәйҙең иң ҙур ун төбәге исемлегендә тороуын билдәләне.
— Яңы ғына үҙебеҙҙең ауыл хужалығы производстволарынан ҡайттым – унда ярты көн булдым. Ураҡ кампанияһын башланыҡ. Ауыл хужалығы буйынса ла беҙ Рәсәй Федерацияһының иң эре биш төбәге иҫәбендә, тип әйтергә теләйем, — тине республика башлығы. Ул йәнә, Башҡортостандың үҫеш өсөн ҙур мөмкинлектәре бар, һәм беҙ республикаға инвесторҙар, шул иҫәптән Европаныҡылар ҙа, әүҙем килһен өсөн күп нәмә эшләйбеҙ, беҙҙең ошондай бихисап бәйләнештәребеҙ, республика биләмәһендә бизнестың уңышлы үҫешеүе өлгөләре бар, тип билдәләне. Президент әйтеүенсә, «беҙ эштәрҙе асыҡ, ғәҙел алып барабыҙ. Административ кәртәләрҙе мөмкин тиклем кәметергә тырышабыҙ».
— Һәйбәт, заманға ярашлы закондар ҡабул иттек. Бында инвесторҙарға ярайһы ҙур льготалар биреү тураһында һүҙ бара. Был мөлкәткә һалымға ҡағыла. 5 млрд һумдан ашыу суммаға баһаланған эре проекттар өсөн 10 йыл дауамында ошондай ташлама ҡаралған. 2 — 5 млрд һумлыҡ проекттарға – биш йыл дауамында. Һөҙөмтәлә яңы төҙөлөүсе предприятие ярайһы ҙур сумма ота. Бынан тыш, ергә, автомобиль транспортына, табышҡа ташламалы һалым ҡаралған, — тип билдәләне Президент.
Уның һүҙҙәренсә, республика властары төбәккә килгән инвесторҙарҙың тормошон еңеләйтә, ошо уҡ ваҡытта инфраструктура төҙөүҙе үҙ өҫтөнә ала, заманса индустриаль парктар, бизнес-парктар, IT-парктар булдыра.
— Беҙгә мотлаҡ IT-тармаҡ кәрәк, беҙ әле уны булдырыу өҫтөндә әүҙем эшләйбеҙ. Республика яңырыу юлына аяҡ баҫты һәм беҙ ысынлап та бик яҡшы алға барабыҙ, — тине Рөстәм Хәмитов. — Бихисап инвестиция проекттары бар. Беҙгә Европанан күп коллегалар килә. Һуңғы йылда аҙна һайын тиерлек Европа илдәре илселәре килә. Улар менән әүҙем аралашабыҙ. Франция, Германия Консуллығы илселәре менән бик яҡшы мөнәсәбәттәр булдырылған. Тиҙҙән Австрия илсеһе килергә тейеш. Асылда, Башҡортостан Республикаһында яңырыу эштәре башланыуы тураһында барыһы ла ишеткән һәм белә, шуға ла бизнесҡа тап беҙгә, беҙҙең территорияға килергә кәрәк. Һәм беҙ ошоно күҙәтәбеҙ ҙә.
Президент әйтеүенсә, «Рәсәйҙәге Европа бизнесы ассоциацияһы менән үҙ-ара хеҙмәттәшлек итеү тураһында килешеү төҙөргә кәрәк».
— Европа бизнесы ассоциацияһы менән килешеү төҙөргә әҙербеҙ. Һеҙҙең тәҡдимдәрегеҙҙе тыңларға, уларҙы ҡабул итергә әҙербеҙ. Бәлки, был Ассоциацияның вәкиллеген ойоштороп, бында офис асырғалыр – беҙ ошоға бәйле бар сығымдарҙы һәм ойоштороу эштәрен өҫтөбөҙгә алырға әҙербеҙ,— тип хеҙмәттәшлеккә әҙерлек белдерҙе республика башлығы.
Франк Шауф та, үҙ сиратында, Ассоциацияның республика менән хеҙмәттәшлек итергә әҙер булыуын билдәләне.
— Сәнәғәт, сеймал сығарыу һәм ауыл хужалығына килгәндә Башҡортостандың Рәсәйҙең иң мөһим төбәктәренең береһе булыуын аңлайбыҙ. Шуға күрә ниндәй пландарығыҙ булыуы тураһында тулыраҡ ишетергә теләр инек,— тине Франк Шауф. — Европа бизнесы ассоциацияһы булараҡ беҙ Рәсәй территорияһында 1995 йылдан – ойошма булдырылғандан башлап эшләйбеҙ. Рәсәй Евросоюз менән тығыҙ иҡтисади бәйләнештәр булдырғанға күрә, бында Европанан килгән инвесторҙар ныҡ күп. Мөһим маҡсаттарыбыҙҙың береһе – ағзаларыбыҙҙы Рәсәй төбәктәре менән таныштырыу. Шуға күрә Хөкүмәтегеҙ Мәскәүҙә Ассоциация ағзалары өсөн презентация әҙерләй алһа, бик шәп булыр ине. Был хеҙмәттәшлекте арттырыуға булышлыҡ итәсәк.
Белешмә өсөн. Рәсәй Федерацияһындағы Европа бизнесы ассоциацияһы Евросоюз илдәре-ағзаларының илселәре, бер нисә компания һәм Рәсәй Федерацияһындағы Европа Комиссияһы Вәкиллеге башлығының инициативаһы менән 1995 йылда ойошторолған. Бөгөн ассоциация Рәсәйҙә эшләүсе 640-тан ашыу Европа компанияһын һәм банкын берләштерә.


text:
14 июндә Башҡортостан журналистары һөнәри байрамын билдәләй
Башҡортостан журналистары бөгөн һөнәри байрамын — Республика матбуғаты көнөн билдәләй. Бал датаны байрам итеү тураһында Указ 1998 йылда сыҡҡан. Был ваҡиға уңайынан төп тантаналар 17 июндә үтәсәк.
— Көндөң беренсе яртыһында Өфөлә йола буйынса республика гәзит һәм журналдарының иң яҡшы хеҙмәткәрҙәрен наградлау тантанаһы үтәсәк, бынан һуң Салауат районына журналистар һабантуйына барыу планлаштырыла,— тип хәбәр итте «Башинформ» агентлығына БР Элемтә һәм киң коммуникациялар министрлығының матбуғат секретары Айрат Искәндәров.
Байрам программаһында – уйындар, конкурстар, спорт ярыштары, шулай уҡ художестволы үҙешмәкәрлек фестивале. Масс-медиа вәкилдәре йырға, бейеүгә маһирлығын һәм актерлыҡ оҫталығын күрһәтә аласаҡ.


text:
Өфөлә «Һылыуҡай-2016» конкурсында иң сибәр башҡорт ҡыҙының исемен атаныларФото: Олег Яровиков
Өфөлә «Һылыуҡай-2016» конкурсында иң сибәр башҡорт ҡыҙының исемен атанылар
Өфөлә «Һылыуҡай-2016» конкурсында иң сибәр башҡорт ҡыҙының исемен атаныларФото: Олег Яровиков
ӨФӨ, 2016 йыл, 20 апрель. /«Башинформ» мәғлүмәт агентлығы, Ләйлә Аралбаева/.
19 апрелдә Өфөлә «Һылыуҡай-2016» республика телевизион матурлыҡ конкурсының финалы уҙҙы. Гран-приға Күгәрсен районынан Эльвира Ҡарамышева лайыҡ булды. Республиканың беренсе һылыуҡайы «Mile» компанияһынан тун, «Ювелирцентр» компанияһынан колье һәм Мәскәүҙең «Zlata» компанияһынан таж менән бүләкләнде.
Эльвираға 18 йәш, ул Стәрлетамаҡта филолог һөнәренә уҡый. «Бәләкәйҙән үк ошо конкурс хаҡында хыялландым, — тине һылыуҡай. — Ике аҙна әҙерләндек. Ҡатнашыусы өсөн иң мөһиме — матур йырлай, бейей, һөйләй белеү. Был минең өсөн ауыр булманы».
Беренсе урынға Өфө ҡыҙы Ләйсән Шаһисолтанова лайыҡ булды, ул шулай уҡ «Интернет гүзәле» номинацияһында ла еңеүсе. Икенсе урынды Земфира Ҡотлоғолова (Федоровка районы) һәм Ильнара Ниязғолова (Мәскәү) яуланы. Өсөнсө урынды Дилара Хөсәйенова (Балаҡатай районы), Илзирә Сәфәрғәлина (Баймаҡ районы) һәм Межгорьенан Алина Тайфурова бүлеште, Алина «Мисс Комсомольская правда» исеменә лә лайыҡ булды. «Wday.ru» ҡатын-ҡыҙҙар мәғлүмәт порталында тауыш биреү юлы менән Ләйсән Шаһисолтанованы һайланылар. Магнитогорск ҡалаһынан Лиана Яныбаеваға Бөтә донъя башҡорттары ҡоролтайы башҡарма комитетының дипломы тапшырылды. Благовар районынан Роза Батыраева «Туған тел» каналының махсус призын алды — уға алып барыусылар курсына сертификат бирелде.
«Башҡортостан» дәүләт концерт залында 16 һылыуҡай үҙҙәренең матурлығын һәм милли ғөрөф-ғәҙәттәрҙе, традицияларҙы белеүҙәрен күрһәтте. Улар араһында республика район һәм ҡалалары вәкилдәре, шулай уҡ Мәскәү, Санкт-Петербург һәм Силәбе өлкәһе сибәрҙәре бар. Ҡыҙҙар бейене, уй-хыялдары менән уртаҡлашты һәм башҡорт дизайнерҙарының яңы коллекцияһын тәҡдим итте. Тәүге тапҡыр аш-һыу конкурсы ойошторолдо. Бәйге этаптарының береһе Рәсәй киноһы йылына арналғайны.
«Һылыуҡай» республика конкурсы — Рәсәйҙә иң оҙайлы һәм ғөрөф-ғәҙәттәрҙе дауам итеүсе берҙән-бер милли проект. Ойоштороусылар — Башҡортостандың Мәҙәниәт министрлығы, Республика халыҡ ижады үҙәге һәм «Туған тел» телеканалы.


text:
Архангел халҡы ауылдың 260 йыллығын билдәләргә әҙерләнә
28 сентябрҙә Башҡортостан Республикаһы Архангел районының административ үҙәге – Архангел ауылына 260 йыл тулыу айҡанлы тантаналы саралар үтә.
Байрам алдынан районда ауыл тураһында иң яҡшы шиғырға, иншаға, йырға, очеркка бәйге иғлан ителде. Шулай уҡ «Минең тыуған ауылым, яратҡан йәнтөйәгем» фотоконкурсы үткәрелде. Ижади бәйгеләргә йомғаҡ байрамда яһаласаҡ.
Ауылды үҫтереүгә күп көс һалған кешеләр адреслы ҡотлау хаттары менән тәбрикләнәсәк.
Тантаналы саралар сиктәрендә Архангел Михаил сиркәүен ремонтлауға аҡса йыйыу буйынса хәйриә акцияһына яҡынса йомғаҡ яһау планлаштырыла.
Байрам ҡунаҡтары өсөн күргәҙмәләр, матур концерт ойоштороласаҡ.


text:
Пасхаға Башҡортостанда 17 градусҡа тиклем йылытасаҡ
Ял көндәрендә Башҡортостанда йылы, ҡояшлы, яуым-төшөмһөҙ һауа торошо һаҡланасаҡ, тип хәбәр итә Рәсәй Гидрометеорология үҙәге.
Һауа температураһы республикала 19 апрелдә төндә минус өстән алып плюс ике градусҡа тиклем тәшкил итәсәк, ә Пасха төнөндә 20 апрелдә – минус берҙән алып ике градусҡа тиклем йылы.
Көндөҙ йылыраҡ – шәмбе плюс 11-15 градус һәм йәкшәмбе 14-17 градус.
Шул уҡ ваҡытта, «Интерфакс»ҡа Рәсәй Гидрометеорология үҙәге директоры Роман Вильфанд һөйләүенсә, Рәсәйҙең Европа өлөшөндә был яҙҙа ныҡ һыуытыу менән ҡар яуыу көтөлмәй.
— 70 проценттан уҙған, ихтималлыҡ менән ниндәйҙер көслө, мөһим, ҡапыл һыуытыу күҙалланмай, — тип хәбәр итте ул.
Апрелдә икенсе декаданың аҙағында Рәсәй үҙәгендә температураның байтаҡ күтәрелеүе көтөлә, һуңынан – бер аҙға төшөүө. Майҙың тәүге декадаһында бер аҙ ҡырау төшөүө ихтимал.


text:
Ҡорман
Ҡорман — карптар ғаиләһенә ҡараған балыҡ.
Кәүҙәһе бейек, ян-яҡтан ҡыҫылған. Йәш ҡормандар(ҡарағанат тип йөрөтөлә)кҡмҡш кеүек ялтырап торған аҡ-һорғолт төҫтә булһа, ҙурыраҡтары иһә алтынһыу көрәнерәк төҫтә.
Күлдәрҙә тәрәнерәк урындарҙа йәшәй. Соҡорҙары булған тобаларҙа, тирмән сөнгөлдәрендә, йәйгесә көпләнгән йөк кәмәләре һәм һал аҫтында ла осратырға ла мөмкин.
Оҙаҡ йәшәй. 8—15 йыл. Һыуҙың йылылығы 12—14 градус йылынғас, ярты миллион самаһы ыуылдырыҡ сәсә.
Һылтанмалар[үҙгәртергә | вики-тексты үҙгәртергә]
- Лещ в информационной поисковой системе по биоразнообразию «Позвоночные животные России» на сайте Института проблем экологии и эволюции имени А. Н. Северцова
- Лещ // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)


text:
Муниципаль бюджет дөйөм белем биреү учреждениеһы
18-се урта мәктәп
Байыҡ Айҙар сәсән.
Башҡорт теле һәм әҙәбиәте буйынса
ғилми-тикшереү эше
Әҙерләне:
5-се класс Таһирова Ильнара
Етәксеһе :
Ғәлиәхмәтова Гөлфиә Ишберҙе ҡыҙы
Белорет — 2013
Сәсән.Был һүҙҙең ҡайҙан килеп сағыуы беҙгә билдәле түгел. Хәйер, исеме түгел, уның асылы ҡиммәт.
Элек-электән тәрән аҡыллы,йор һүҙле, халыҡ мәрфәғәтен күҙәтеүсе ҡыйыу кешеләр булғандар.
Ябай халыҡ сәсәндәрҙә үҙенең яҡлаусыһын да,кәңәшсеһен дә,тәрбиәсеһен дә күргән.
Минең һүҙем күренекле Байыҡ Айҙар сәсән тураһында булыр.
Урал йыры яңғырай /музыка/
Урал йыры –Байыҡ Айҙар сәсәндең иң бөйөк ижад емеше.Һүҙҙәрен дә,көйөн дә үҙе ижад итеп,ҡурайҙа уйнап, таратып йырлап йөрөүсе лә булған ул.
Салауат районы Арҡауыл ауылында йәшәүсе хеҙмәт ветераны,тыуған яҡты өйрәнеүсе,Башҡортостандың атҡаҙанған уҡытыусыһы Искәндәр Миһранов,Байыҡ Айҙар сәсәндең тормош юлын һәм ижадын төптән өйрәнеүсе булараҡ,шундай фекер әйтә;
2 слайд.
Мин “Урал” йырын иң ныҡ матдә һымаҡ,һығып эшләнгән,тығыҙлап тупланған ижад емеше тип әйтәм. Уны тик Байык Айҙар кеүек даһи сәсән генә башҡара ала ине. Һәм ул беҙгә мәңгелек бүләген ҡалдырҙы ла.
3 слайд
Башҡортостандың Халыҡ сәсәне Мөхәмәтша Буранғолов “Урал” йырын 1915 йылда Ырымбур губернаһы Орск өйәҙе Һабыр ауылында йәшәгән халыҡ йырсыһы Әфләтундан,ә 1920 йылда Ғәбит сәсән Арғынбаевтан яҙып алған
Китап күрһәтеү. М.Буранғолов «Сәсән аманаты».
1995 йылда Китап нәшриәтендә Мөхәмәтша Буранғоловтоң Сәсән аманаты исемле китабы баҫылып сыҡты. Был китапта бөтә сәсәндәрҙең,шул иҫәптән Байыҡ,Мәхмүт сәсәндәрҙең әҙәби мираҫтары бирелгән. Мәхмүт сәсән тураһындағы мәҡәләлә ошондай һүҙҙәр бар ;
4 слайд.
«Шуны әйтергә кәрәк,Мәхмүт үҙе сәсән генә булмаған,башҡа йырау- сәсәндәрҙең дә әйткәндәрен халыҡҡа таратҡан. Мәҫәлән, ул һәр урында Байыҡ сәсән сығарған Урал йырын халыҡҡа йырлап ишеттергән. »
Ғәбит сәсән һөйләүенсә,Урал йыры иң тәүҙә “Йәйләүек”,һуңынан “Ете ырыу” булып йөрөп,аҙаҡ ,Байыҡ сәсән тарафынан гәлсәр нескәлеге менән алмас ныҡлығын йәнәш ҡуйып яһалғанбөйөк милли гимнға әүерелгән.
Йыр Һүҙҙәренә иғтибар итәйек;
5 слайд.
Яҡшы атҡа менеп,ҡулына алып,
Уҡ-һаҙаҡҡай тигән ҡоралын.
Аямаған йәнен,түккән ҡанын,
Һис бирмәгән башҡорт Уралын.
Ай,Уралым, һинән ҡырҡып алһам,
Ат ҡыуырҙай яңғыҙ ҙа талдарың,
Тамып та ғына ҡала ҡырҡҡан саҡта
Яуҙа үлгән батыр ҙа ҡандары.
Был йырҙа халҡыбыҙҙың бар тарихы,йәшәйеше сағыла. Башҡорт халҡы өсөн “Урал” йыры иң ҡәҙерле ҡомартҡы.
Сығышы менән ҡайһы яҡтарҙан икән Байыҡ сәсән?
Байыҡ Ишмөхәмәт сәсәнгә үҙенең Златоуст өйәҙе Мырҙалар улусы Мәхмүт ауылындағы Байназар тархандың улы булыуы тураһында әйтеп ҡалдыра.
Искәндәр Миһранов:” Документтарға таянғанда, Байыҡ сәсән 1734 йылда тыуған.Фамилияһы Байназаров булырға тейеш,ә ул Аблаев тигән фамилия менән теркәлгән. Быны уның йәшерен хәлдә йәшәү һөҙөмтәһе тип ҡара кәрәк. Ҡаҙаҡтың Аблай ханы хөрмәтенә Аблаев тип яҙылыуы ла ихтимал. Фамилияһын үҙгәртеп,йәшәү урындарын алыштырып.властарға эләкмәй йөрөүсе сая, үткер сәсән булған бит ул.”
Ә легендалар Байыҡты 102 йәшкә еткерә. Быға ла аптырайһы юҡ,сөнки оло йәшкә еткән олпат ҡарттар “өҙгә еттем инде”,тип әйтеүсән. Ә Байыҡ Айҙар сәсән бик тә шаян кеше булып,”йөҙҙән ашҡам инде”,тип әйтеүе бер ҙә ғәжәп түгел — тип яҙҙы.
Башҡортостандың ҡыҫҡаса энциклопедияһында уның1735-1740,1755-1756 йылдарҙағы башҡорт ихтилалдарында ҡатнашыуы,аҙаҡ эҙәрләкләүҙәрҙән ҡасып,ҡаҙаҡ далаларында йәшеренеп йәшәүе тураһында әйтелә. 1710 йылда тыуһа ғына,ул1735-1740 йылдарҙағы ихтилалда ҡатнашҡан булып сыға. Тимәк,легенда дөрөҫлөккә тап килә.
1773-1775 йылдарҙағы ихтилалға рухи әйҙәүсе ләБайыҡ сәсән була. Йәш Салауаттың йөрәгенә ут һала, һүнмәҫ дәрт һәм дарман бирә,уның Бүгәсәүгә ҡушылып көрәшеүен тәбрикләй.
5 слайд.
Айҙар тигән атым бар,
Ҡулымдаан ҡорал һалмаҫҡа
Илгә биргән антым бар!
Ҡаяға тамған ҡан ҡалған,
Батырҙар сапҡан юл ҡалған,
Дошман бысаҡ ҡайраған,
Бөтмә торған ил ҡалған.
Аҙналының балаһы-
Юлай инде ин көтә?
Яумы көтә, дан көтә?
Атаһы юлын эҙләйме?
Батырҙар күҙләйме?
Өйөнә табан барайым….
Батырҙар юлы ереккән,
Саң баҫҡан,эҙләп тапманым,-
Тиһә бына мин тирем,
Батырҙар юлын буйлаған,
Ат өҫтөндә уйнаған
Алдыңа килгән ҡарт, тинем
1812 йылда Француздар я асҡан,Мәскәүҙе килеп баҫҡан тигән хәүефле хәбәр тарала.Ил ҡарттары кәңәшләшеп,ат еткән ергат,хат еткән ергә хат ебәреп,халыҡты йыйғандар. Йыйынға йөҙ йәшәр Байыҡ сәсән дә килгән.
6 слайд.
Ситтән килгән ят булыр,
Унан илгә ҡот булмаҫ,
Баҫҡан ере ут булыр,
Үҙе Сыңғыҙҙай эт булыр
Ил ситенә яу баҫҡан,
Ҡунаҡ түгел,яу асҡан.
Уның таныш өндәмәһен ишеткәс,халыҡ “умарта ҡортондай гөжләшеп”,күтәрелеп киткән. Күпте күргән,күпте ишеткән Байыҡта оло Рәсәйгә ҡарата хөрмәт,Рәсәйҙе дөйөм Втаныбыҙ тип таныу хистәре хәҙер беренсе урынла сыға. Ул улы Әхмәт Байыҡты,ейәндәрен һуғышҡа оҙатып,үҙенең гражданлыҡ бурысын үтәй. Башҡорт халҡын изге яуға күтәрәр,өгөт –нәсихәт,фатиха бирә.
Һуғыш бөткәс,еңеп ҡайтҡан башҡорт батырҙарын дан менән ҡаршы алалар. Һ уңынан был йырға “Байыҡ” исеме бирелә.
Ҡулланылған әҙәбиәт:
1. М.Буранғолов Сәсән аманаты. Башҡортостан китап нәшриәте 1995й.
2. Башҡортостан уҡыиыусыһы журналы 2010й, №11
3. Йырауҙар.Сәсәндәр. Мәғрифәтселәр. Өфө, Китап. 2010 й.
4. Башҡорт шиғриәте антологияһы. Өфө. 2005 й.


text:
Донъя кимәлендә үҙ урыныбыҙ бар30-12-2016, 02:49 // Сәйәсәт // Баҫып сығарырға
курстан тайпылманыҡ.
Хәл-ваҡиғалар илдә лә, унан ситтә лә күп булды. Беренсенән, эске сәйәсәт: быйыл Рәсәйҙә парламент һайлауҙары үтте. Башҡа йылдарҙан айырмалы рәүештә Дәүләт Думаһына һайлау ҡатнаш система буйынса ойошторолдо. Фирҡәләр ҙә күп теркәлде – 20-нән ашып китте. Шулай ҙа төп урындарҙы, ғәҙәттәгесә, дүрт партия бүлеште: “Берҙәм Рәсәй”, “КПРФ”, “Ғәҙел Рәсәй” һәм “ЛДПР”. Ғөмүмән, аналитиктар билдәләүенсә, быйылғы һайлауҙар киләһеләренә репетиция ғына булды. Мәғлүм булыуынса, 2018 йылда илдә Президент һайлауы үтәсәк, ә был сәйәси сараға ныҡлы әҙерлек һәм берҙәм команда менән килеү зарур.
Икенсенән, социаль-иҡтисади хәл. Йыл дауамында Рәсәйгә ҡайһы тарафтан ғына санкциялар иғлан итеп маташманылар. Әммә беҙҙең иҡтисадыбыҙ был баҫымды ла лайыҡлы үткәреп ебәрә алды. Иң мөһиме, илдә иҡтисади тотороҡлолоҡ һаҡланды: инфляция ла, эшһеҙлек кимәле лә, уртаса айлыҡ хеҙмәт хаҡы ла шул уҡ кимәлдә ҡалды. Әлбиттә, күп нәмә инвестициялар иҫәбенә башҡарылды. Был сәйәси тактиканың бөгөнгө шарттарҙа иң ҡулай һәм ышаныслы аҙым булыуын сәйәсмәндәр үҙҙәре лә инҡар итмәй. Санкцияларға килгәндә иһә, улар беҙҙе сыныҡтырҙы ғына. Хәҙер хатта ауылдарҙа ла үҙ эшен асып, эшҡыуарлыҡ тармағын ныҡлап “ауыҙлыҡларға” йөрьәт иткән йүнселдәр һаны арта төштө. “Үҙебеҙҙеке – үҙебеҙгә” девизы принципҡа түгел, ә йәшәү мәғәнәһенә әйләнде. Ғөмүмән, һуңғы осорҙа эшҡыуарлыҡҡа иғтибар бермә-бер артты. Һәм быны хатта санкциялар, иҡтисади һыналыш менән генә лә бәйләү дөрөҫ булмаҫ. Бындай аҙымды беҙ күптән яһарға тейеш инек. Иртәме, һуңмы, тигәндәй. Эйе, ниндәйҙер кимәлдә ярҙам иттеләр, этәргес бирҙеләр, хатта сәмләндерҙеләр... Уныһына ла рәхмәт.
Ҡыҫҡаһы, эшҡыуарлыҡ үҫешә. Быйыл Өфөлә генә был йүнәлеш буйынса әллә күпме халыҡ-ара кимәлдә саралар үтте. Был исемлектә ШОС һәм БРИКС илдәренең Икенсе бәләкәй эшҡыуарлыҡ форумы булыуы ла күп нәмә хаҡында һөйләй. Ғөмүмән, иҡтисади тотороҡлолоҡто һаҡлау, һумдың нығыныуына булышлыҡ итеү, санкцияларҙы беҙҙең файҙаға эшләтеү – былар киләсәктә лә иҡтисадсыларҙың, сәйәсмәндәрҙең төп маҡсаты булып ҡаласаҡ, әлбиттә. Тик шулай ҙа төп бурыс халыҡтың йәшәү кимәлен үҫтереүгә ҡайтып ҡалырға тейештер. Сөнки етеш, бай халыҡ – ул социаль тотороҡлолоҡтоң нигеҙе генә түгел, иҡтисади үҫеш билдәһе лә.
Өсөнсөнән, быйыл ришүәтселеккә ҡаршы көрәш бик әүҙемләште. Хатта БМО конвенцияһында ҡатнашҡан дәүләттәрҙең Коррупцияға ҡаршы конференцияһын үткәрҙеләр. Мәртәбәле сарала йөҙҙән ашыу илдең ҡатнашыуы ғына ла ришүәтселектең ни тиклем көнүҙәк проблемаға әүерелеүенә һәм географияһы яғынан сикләнмәүенә асыҡ дәлил булды. Коррупцияға ҡаршы көрәш өлкәһендә ил, донъя ҡануниәтен камиллаштырыу көнүҙәк мәсьәлә булып ҡала, ти белгестәр. Әлбиттә, беҙҙә был йәһәттән ярайһы ғына тәжрибә тупланған. Президент ҡарамағында Коррупцияға ҡаршы эш иткән совет төҙөлдө, Коррупцияға ҡаршы эш иткән Милли план раҫланды, “Коррупцияға ҡаршы эш итеү тураһында” Закон үҙ көсөнә инде... Был йәһәттән беҙҙең парламент депутаттары ла Дәүләт Думаһына әленән-әле коррупцияға ҡаршы эш итеүгә йүнәлтелгән закон проекттары тәҡдим итеп тора. Әммә йәмғиәттәге ыңғай үҙгәрештәр хаҡында һүҙ йөрөтөргә иртәрәк әле. Әйтәйек, быйыл ғына республика буйынса хоҡуҡ һаҡлау органдары 800-ҙән ашыу коррупция, йөҙҙән ашыу ришүәт биреү осрағын асыҡлаған.
Дүртенсенән, донъя сәйәсәтендәге үҙгәрештәр. Моғайын, был осраҡта иң көтөлмәгән һәм шул уҡ ваҡытта күптәрҙе ғәжәпләндергән ваҡиға тип АҠШ президенты вазифаһына Дональд Трамптың һайланыуын атарға булалыр. Беҙҙекеләрҙең Украина мәсьәләһенә ҡарата тышҡы сәйәсәте лә йыл дауамында үҙгәрешһеҙ ҡалды: илдең көнсығышындағы хәрби ҡаршылыҡтарҙы сәйәси үҙгәртеп ҡороу ғына туҡтата ала.
Тормош дауам итә. Тимәк, беҙҙе тағы ла бик күп ваҡиғалар көтә.
“Дөйөм алғанда, бөгөн республикала социаль-иҡтисади хәл тотороҡло. Йыл йомғаҡтарына ҡарағанда, сәнәғәт етештереүе индексы, һалым килемдәренең үҫеш темпы Рәсәй буйынса уртаса күрһәткестәрҙән юғарыраҡ булмаҡсы. Социаль йөкләмәләр тулыһынса үтәлә.
Инвестицияларға, төҙөлөшкә, эш хаҡына һәм килем кимәленә, эшһеҙлек күрһәткестәренә бәйле хәл бер аҙ ҡатмарлашҡандан һуң әле яҡшыра башланы”.
(Башҡортостан Башлығы Рөстәм Хәмитовтың Дәүләт Йыйылышы – Ҡоролтайға Мөрәжәғәтнамәһенән).


text:
Башҡортостан Республикаһы Президенты вәкәләттәрен йөкмәтеү өсөн Рөстәм Хәмитовтың кандидатураһы индерелде
Рәсәй Федерацияһы Президенты Дмитрий Медведев шәмбе көнө, 2010 йылдың 17 июлендә, Рөстәм Хәмитовҡа республика Президенты вәкәләттәрен йөкмәтеү өсөн уның кандидатураһын Башҡортостан Республикаһы Дәүләт Йыйылышы-Ҡоролтай ҡарауына индерҙе, тип хәбәр итә Кремлдең матбуғат хеҙмәте.
"Берҙәм Рәсәй" партияһы тәҡдим иткән дүрт кандидатуранан дәүләт башлығы Рөстәм Хәмитовты һайланы.
Бындай сәйәси процедура 1999 йылдың 6 октябрендәге «Рәсәй Федерацияһы субъекттарының закондар сығарыу (вәкәләтле) һәм башҡарма дәүләт власы органдарын ойоштороуҙың дөйөм принциптары тураһында» 184-се Федераль закондың 18-се статьяһына һәм 2001 йылдың 11 июлендәге «Сәйәси партиялар тураһында» 95-се Федераль закондың 26-сы статьяһына ярашлы үтә.
Бөгөн, 19 июлдә, Башҡортостан Республикаһы Дәүләт Йыйылышы-Ҡоролтай Йортонда (Өфө ҡалаһы, Зәки Вәлиди урамы, 40) Башҡортостан парламентының егерме туғыҙынсы (сираттан тыш) ултырышы үткәреләсәк, унда Башҡортостан Президенты вәкәләттәрен йөкмәтеү өсөн Рөстәм Хәмитовтың кандидатураһы индереләсәк тә.


text:
БР Үҙәк һайлау комиссияһы журналистар араһында конкурс үткәрә
Төбәктең Үҙәк һайлау комиссияһы киң мәғлүмәт сараларында БР бишенсе саҡырылыш Дәүләт Йыйылышы – Ҡоролтайға депутаттар һайлау буйынса кампанияларға әҙерлек сараларын һәм уларҙы үткәреүҙе иң яҡшы яҡтыртыуға материалдар ҡабул итеүҙе дауам итә. Шулай уҡ республикала 2013 йылда урындағы үҙидараның вәкәләтле органдарына депутаттар һайлауҙы яҡтыртыу буйынса ижади эштәргә баһа биреләсәк.
Конкурста айырым авторҙар йәки киң мәғлүмәт саралары коллективтары ҡатнаша ала.
Иҫегеҙгә төшөрәбеҙ, республика конкурсы 2013 йылдың 1 июненән 21 сентябренә тиклем үткәрелә. Конкурс положениеһы һәм шарттары БР Үҙәк һайлау комиссияһы сайтында урынлаштырылған. Бәйгегә йомғаҡ ағымдағы йылдың 1 октябренә тиклем яһаласаҡ.


text:
Башнедра файҙалы ҡаҙылмаларҙың яңы ятҡылыҡтарын аса
4 апрелдә билдәләнеүсе Геологтар көнө алдынан БР буйынса Ер аҫты байлыҡтарын файҙаланыу идаралығы начальнигы Рәсих Хәмитов Ер аҫты байлыҡтарынан файҙаланыу буйынса федераль агентлыҡтың йомғаҡлау коллегияһында ҡатнашты. Унда уҙған йылда геологик эҙләнеүҙәр һөҙөмтәһе тикшерелде һәм киләсәккә пландар билдәләнде.
Башнедра менән 2009 йылда бар финанслау сығанаҡтары иҫәбенән 869 миллион һум суммаға, шул иҫәптән федераль заказ буйынса 12 объектта 118 миллион һумдан ашыуға геологик эҙләнеүҙәр ойошторолған. Рәсих Хәмитов әйтеүенсә, алтын ресурсының күҙалланғанса дөйөм артымы Учалы руда районында Р1 категорияһы буйынса 38,4 тонна тәшкил иткән, Р2 категорияһы буйынса – 118 тонна. Биш нефть ятҡылығы асылған.
— Биҙәү таштарына, атап әйткәндә, йәшмәгә, республиканың дүрт районында эҙләү эштәре тамамланды, — тине Башнедра башлығы. – Баһалау үткәргәндә йәшмәнең 14 яңы ятҡылығы асыҡланды. Шулай уҡ Саҡмағош районында ер аҫты һыуҙарының тәүлегенә 1,5 мең кубометр дебетлы яңы Николаевка участкаһы табылды.
Тармаҡта үҙенең ауырлыҡтары ла бар. Мәҫәлән, 2009 йылда 17 әҙер аукциондың етәүһе генә үткәрелгән. Был финанс көрсөгө һәм старт хаҡының юғарылығы менән бәйле. Быйылғы йылда 30-ҙан ашыу аукцион планлаштырылған.
Әле Башнедра әүҙем эшмәкәрлеген дауам итә. Бөгөнгө көндә геологик эҙләнеүҙәр эшен бер нисә предприятие үткәрә: базальт сеймалға — «ДИОР» асыҡ акционерҙар йәмғиәте, Учалы һәм Баймаҡ райондарында баҡыр һәм алтынға — «Башкиргеология» асыҡ акционерҙар йәмғиәте һәм башҡалар. Ағиҙел ҡалаһында ла ер аҫты һыуҙарын эҙләү буйынса эштәр алып барыла.


text:
Алдағы көндәрҙә Башҡортостанда һауа торошо тотороҡһоҙ буласаҡ
Башҡортостанда ҡар яуыуы дауам итә. Башгидрометтың баш синоптигы Анна Козаева хәбәр итеүенсә, алдағы көндәрҙә һауа торошо тотороҡһоҙ буласаҡ.
— Иртәгә, 19 ноябрҙә, ҡар яуыуҙан туҡтаясаҡ, — тине ул. — Әммә икенсе көнөнә йәнә яуа башлаясаҡ. Аномаль һауа торошо күҙәтелмәй, был ғәҙәти ҡыш башы. Һауа температураһы ла әле нормаға яҡын.
Аҙна аҙағынаса республикала төндә 11-12 градус һыуыҡ буласаҡ. Көндөҙ – 2-7 градус һыуыҡ. Алдағы аҙнала ла ҡар яуыуы дауам итәсәк, тип күҙаллай синоптиктар.


text:
Фото:
Башҡортостандың Дәүләт Йыйылышы спикеры республика парламентында күрһәтелмәгән сәйәси партия лидерҙары менән осрашты
Фото:
Башҡортостан Республикаһының Дәүләт Йыйылышы – Ҡоролтай рәйесе Константин Толкачев 17 ғинуарҙа Өфөлә Башҡортостан парламентында күрһәтелмәгән сәйәси партиялар вәкилдәре менән осрашты. Улар – Ғәҙел Рәсәй партияһының төбәк бүлексәһе Советы рәйесе Константин Шаһиморатов, ЛДПР-ҙың Башҡортостан төбәк бүлексәһе координаторы, Дәүләт Думаһы депутаты Иван Сухарев, «Яблоко» партияһының Башҡортостан төбәк бүлексәһе рәйесе Сергей Наумкин, «Рәсәй патриоттары» сәйәси партияһының Башҡортостан төбәк бүлексәһе комитеты рәйесе Заһир Хәкимов. Осрашыуҙа Башҡортостандың Дәүләт Йыйылышы рәйесе урынбаҫарҙары Рафаил Зинуров һәм Лилиә Ғүмәрова, Урындағы үҙидара һәм йәмәғәт берекмәләре буйынса комитет рәйесе Рөстәм Күзбәков, уның урынбаҫары Венера Шәрәфетдинова, Дәүләт төҙөлөшө буйынса комитет рәйесе урынбаҫары Михаил Бугера, Сәнәғәт, транспорт, төҙөлөш, элемтә һәм эшҡыуарлыҡ буйынса комитет рәйесе урынбаҫары Елена Родина, республиканың Дәүләт Йыйылышы Секретариаты етәксеһе Зөфәр Еникеев ҡатнашты.
Республика парламенты спикеры сәйәси партия лидерҙарын Башҡортостандың Дәүләт Йыйылышы тарихы һәм эшмәкәрлегенең өҫтөнлөклө йүнәлештәре менән таныштырҙы, республиканың бөгөнгө закондар сығарыу базаһына баһа бирҙе, парламентарийҙар менән сәйәси партиялар араһында асыҡ диалог булдырыу кәрәклеген һәм тәбәктең Дәүләт Йыйылышы үҫешендә уның фракцияларының («Берҙәм Рәсәй» һәм КПРФ) ролен билдәләне.
Бындай диалогтың әһәмиәтен үткән Дума һайлауҙары һөҙөмтәләре лә иҫбатлай, унда Ғәҙел Рәсәй, ЛДПР, «Яблоко» һәм «Рәсәй патриоттары» сәйәси партиялары 306 мең тауыш йыйғайны (был тауыштарҙың 11 процентын тәшкил итә). Константин Толкачев билдәләүенсә, был сәйәси партиялар кандидаттары 2013 йылда үтәсәк парламент һайлауҙарында республиканың Дәүләт Йыйылышына үтә аласаҡ, һәм бөгөн улар Башҡортостан ҡануниәтен камиллаштырыу процесынан ситтә ҡалырға тейеш түгел.
Сәйәси партиялар вәкилдәре республика халҡы өсөн көнүҙәк булған закон проекттарын әҙерләүҙә парламент менән хеҙмәттәшлек итергә әҙер булыуын белдерҙе, бер нисә аныҡ инициатива менән дә сығыш яһаны. Фекер алышыу һөҙөмтәләре буйынса эш төркөмө — республиканың Дәүләт Йыйылышында күрһәтелмәгән сәйәси партиялар вәкилдәре инәсәк Координация үҙәген булдырыу тураһында килешеүгә өлгәшелде. Был төркөм эшмәкәрлегенә Башҡортостандың Дәүләт Йыйылышы рәйесе урынбаҫары Лилиә Ғүмәрова контроллек итәсәк. Төркөм сиктәрендә республика һәм дөйөм ил ҡануниәтен камиллаштырыуға йүнәлтелгән инициативалар тәҡдим ителәсәк, айырым хоҡуҡи блоктар буйынса сәйәси берләшмә вәкилдәренең республика Дәүләт Йыйылышы Комитеттары ағзалары менән осрашыуҙары үтәсәк.


text:
Төбәк етәксеһе Республика балалар клиник дауаханаһының бәләкәй пациенттарын Халыҡ-ара балаларҙы яҡлау көнө менән ҡотланыФото: Андрей Старостин
Төбәк етәксеһе Республика балалар клиник дауаханаһының бәләкәй пациенттарын Халыҡ-ара балаларҙы яҡлау көнө менән ҡотланы
Төбәк етәксеһе Республика балалар клиник дауаханаһының бәләкәй пациенттарын Халыҡ-ара балаларҙы яҡлау көнө менән ҡотланыФото: Андрей Старостин
Халыҡ-ара балаларҙы яҡлау көнөндә Республика балалар клиник дауаханаһы территорияһында бәләкәй пациенттар өсөн байрам ойошторолдо. Стационар алдындағы майҙанда балалар таһыллыҡҡа, етеҙлеккә һәм зирәклеккә ярышты.
Ошонда уҡ асфальтта һүрәттәр төшөрөү конкурсы, театрлаштырылған тамаша һәм ҡурсаҡтар театры спектакле уҙғарылды.
Балаларҙы ҡотларға һәм уларға тиҙерәк һауығыуҙарын теләргә байрамға Рөстәм Хәмитов та килгәйне.
— Бөгөн Балаларҙы яҡлау көнө. Беҙҙең өсөн һәр йылдың һәр көнө балаларҙы яҡлау көнө булып тора. Беҙ үҙебеҙҙе һәр ваҡыт ғүмеребеҙҙе балалар үҫешенә, уларҙың һаулығына, уларҙың именлегенә арнарға тейеш булған хәстәрлекле ата-әсәләр һәм өлкән кешеләр кеүек тоябыҙ.
Ата-әсәләрҙе ҡотлағым килә. Һеҙгә көс, сабырлыҡ теләйем. Бөгөн беҙ дауахана территорияһында осраштыҡ. Әлбиттә, мин һеҙгә тиҙерәк һауығып китеүегеҙҙе теләйем. Һәр ҡайһығыҙҙың кәйефе күтәренке булһын. Табиптар мөмкин тиклем барыһын да эшләп һеҙҙе аяҡҡа баҫтырһын. Һеҙҙең ауырыуҙарығыҙ бөтһөн. Сәләмәт булығыҙ. Байрам менән! Барығыҙға ла изгелек теләйем! — тип тәбрикләне Рөстәм Хәмитов.
Иҫегеҙгә төшөрәбеҙ, аҙна дауамында Республика балалар клиник дауаханаһында «Йылмайыу» операцияһы» хәйриә акцияһы барҙы. Был ваҡыт эсендә республиканың 55 балаһына операция яһалды.
Рөстәм Хәмитов яңаҡ-бит хирургияһы һәм отоларонгология бүлексәләрендә булды, балалар һәм уларҙың ата-әсәләре менән аралашты, бүләктәр тапшырҙы һәм бөтә илдән килгән табиптарға рәхмәт әйтте. Рөстәм Хәмитовтың «Йылмайыу» операцияһы» акцияһына йомғаҡ яһауҙа сығышының тулы стенограммаһы – рәсми сайтта.
Бүләктәр биргәндән һуң Рөстәм Хәмитов Республика балалар клиник дауаханаһының баш табибы Рөстәм Әхмәтшинға медицина ҡорамалдары һатып алыуға 5 миллион һумлыҡ сертификат тапшырҙы.


text:
Иң яҡшы студенттар отрядына конкурс иғлан ителде
БР Йәштәр сәйәсәте, спорт һәм туризм министрлығы һәм Башҡортостандың Студенттар хеҙмәт отрядтары штабы «2010 йылда Башҡортостан Республикаһының иң яҡшы студенттар хеҙмәт отряды» конкурсын иғлан итә.
Конкурстың маҡсаттары — студотрядтар хәрәкәте традицияларын яҡлау һәм үҫтереү, студенттарҙың матди һәм социаль проблемаларын хәл итеү, йәштәрҙе йәйге ваҡытта эшкә урынлаштырыуға булышлыҡ итеү, хәрәкәттең тупланған тәжрибәһен дөйөмләштереү, шулай уҡ студенттар хеҙмәт отрядтары проблемаларына йәмәғәт, дәүләт, муниципаль һәм коммерция структураларының иғтибарын йәлеп итеү.
Еңеүселәр дүрт номинация буйынса иғлан ителәсәк: «2010 йылдың иң яҡшы студенттар төҙөүселәр отряды», «2010 йылдың иң яҡшы студенттар ауыл хужалығы отряды», «2010 йылдың иң яҡшы студенттар педагогик отряды» һәм «2010 йылдың иң яҡшы студенттар махсус отряды».
Компетентлы жюри иң яҡшыларҙы түбәндәге критерийҙар буйынса билдәләйәсәк: отрядтың ҡаҙаныштары, авторлыҡ программалары булыуы, социаль мөһим саралар ойоштороу, символика булыуы, башҡарылған эштәр төрҙәре, яугирҙарҙың квалификацияһы, хеҙмәт дисциплинаһы һәм башҡалар.
Конкурс еңеүселәре һәр йыл аҙағында үткәрелеп килгән студенттар хеҙмәт отрядтарының республика слетында иғлан ителәсәк.
Ҡатнашыуға заявка һәм студенттар отрядының эш планы 14 майға тиклем Өфө ҡалаһы, Ленин урамы, 10 адресы буйынса ҡабул ителә, телефон: 251-89-76.


text:
Баш ҡалала Шәйехзада Бабич һәм Шәһит Хоҙайбирҙин исемендәге премияларҙы тапшырыу тантанаһы үтәсәк
ӨФӨ, 2015 йыл, 6 октябрь. /«Башинформ» мәғлүмәт агентлығы, Ләйлә Аралбаева/.
9 октябрҙә Башҡортостан Хөкүмәте йортонда 2013-2014 йылдар өсөн әҙәбиәт, сәнғәт һәм архитектура өлкәһендәге Шәйехзада Бабич исемендәге йәштәр премияһын һәм 2015 йыл өсөн Шәһит Хоҙайбирҙин исемендәге республика премияһын тапшырыу тантанаһы үтә.
Йәштәр премияһын тапшырыу буйынса комиссияға 27 эш тәҡдим ителде, күбеһе сәнғәт өлкәһенә ҡарай. Шуларҙан 12 йәш һәм һәләтле дәғүәсе һайлап алынды. Ике йәш авторҙың һәм бер ижади коллективтың эштәре комиссия ағзаларының иң күп тауышын алды.
Быйыл Шәһит Хоҙайбирҙин исемендәге премияға Башҡортостан һәм яҡташтар тураһында материалдар шәлкеме өсөн «Труд» гәзитенең бүлек мөхәррире Гүзәл Агишева, публицистик мәҡәләләре өсөн Белорет мәғлүмәт үҙәгенең «Урал» гәзите хәбәрсеһе Рәмилә Мусина, «Улар Тыуған иле өсөн көрәште», «Тыуған ил ҡайҙан башлана...», «Спорт — көсһөҙҙәр өсөн түгел» фотоһүрәттәр шәлкеме өсөн Стәрлетамаҡ районы мәғлүмәт үҙәгенең «Ауыл тормошо» гәзите фотохәбәрсеһе Юрий Нестеренко лайыҡ булды.


text:
«Өфө» аэропортынан бөгөн Прагаға даими рейстар асылды
«Өфө» халыҡ-ара аэропортында бөгөн иртән Праганан беренсе даими рейстың пассажирҙарын ҡаршы алдылар. «Чех аэролиниялары» авиакомпанияһы самолетында Башҡортостандың баш ҡалаһына солистары Эндрю Дональдс менән бөтә донъяға билдәле «Энигма» төркөмө килде. Чехияның баш ҡалаһына иһә ошо уҡ самолет менән 90-дан ашыу пассажир юлланды.
— Беҙҙең өсөн Прагаға рейс асылыуы – оҙаҡ көтөлгән ҙур ваҡиға. Ул йәйге осоштар теҙмәһенә күсеү ваҡыты менән тап килде һәм бер үк ваҡытта миҙгелдең яңылығы кеүек ҡабул ителде, - тине «Өфө» аэропортының маршрут-транспорт селтәрен перспективалы үҫтереү хеҙмәте начальнигы Денис Никитин. — «Чех аэролиниялары» авиакомпанияһы менән йылдан ашыу һөйләшеү алып барылды, һәм бына хәҙер Өфө менән Праганы даими авиарейстар бәйләйәсәк.
«Прага – Өфө – Прага» маршруты буйынса рейстар аҙнаһына ике тапҡыр – дүшәмбе һәм кесаҙна һайын — бөтә уңайлыҡтары булған Airbus-319 самолетында башҡарыласаҡ. Осош ваҡыты – 4 сәғәт 35 минут. Киләсәктә рейстар йышлығы аҙнаһына өс тапҡырға еткереләсәк.
Денис Никитин әйтеүенсә, Прагаға осорға теләүселәр ярайһы күп. Кесаҙнала буласаҡ икенсе рейсҡа 120-гә яҡын билет һатылған. Прага аэропорты – ул 100-ҙән ашыу рейсты тоташтырыусы ҡеүәтле хаб.
Өфө аэропорты вәкиле хәбәр итеүенсә, май аҙағында Өфөлә Австрия яғы виза үҙәге асырға ниәтләй, унда Европаға виза алып буласаҡ. Шулай итеп, Прагаға сәфәрҙе бойомға ашырыу тағы ла еңелләшәсәк.
«Czech Airlines» авиакомпанияһы Европалағы иң тәүге компанияларҙан һанала: ул 1923 йылдан пассажирҙар ташыу менән шөғөлләнә. «Чех аэролиниялары» авиапаркында бөгөнгө көндә Airbus, Boeing һәм ATR кеүек өс типтағы 38 заманса самолет бар.


text:
Башҡортостанда сүп-сарҙы айырып йыйыу буйынса күләмле эксперимент ойошторола
Башҡортостанда сүп-сарҙы айырып йыйыу буйынса эксперимент үткәреләсәк тораҡ пункттар билдәләнгән. Ҡалдыҡтарҙы айырып йыйыу буйынса эксперимент 2020 йылға тиклем иҫәпләнгән «Башҡортостан Республикаһында ҡаты көнкүреш ҡалдыҡтары менән идара итеү системаһын камиллаштырыу» айырым маҡсатлы республика программаһын тормошҡа ашырыу сиктәрендә үтәсәк.
«Башинформ» агентлығына БР Тәбиғәттән файҙаланыу һәм экология министрлығының матбуғат секретары Нина Никандрованың хәбәр итеүенсә, әлеге ваҡытта эксперименталь майҙансыҡтар билдәләнгән. Улар Кушнаренкола, Стәрлетамаҡ, Сибай һәм Өфө ҡалаларында урынлашасаҡ.
— Үрҙә һаналған тораҡ пункттарҙа сүп-сарҙы айырып йыйыу буйынса эксперимент айырым биҫтәләрҙә үтәсәк. Сүп-сар ике категорияға – аҙыҡ-түлек ҡалдыҡтарына һәм аҙыҡ-түлеккә ҡарамаған сүп-сарға бүленәсәк. Аҙыҡ-түлек ҡалдыҡтары полигондарҙа күмелергә, ә аҙыҡ-түлеккә ҡарамаған сүп-сар сорттарға айырылып, ҡайтанан эшкәртелергә тейеш, — тине кисә республиканың айырым тораҡ пункттарында сүп-сарҙы айырып йыйыуҙы ойоштороуға арналған кәңәшмәлә Тәбиғәттән файҙаланыу һәм экология министры урынбаҫары Ольга Лаздина.
Эксперимент үткәреү тураһында положение әҙер. Яҡын арала ул республиканың район һәм ҡала хакимиәттәренә ебәреләсәк.
Сүп-сарҙы айырып йыйыу практикаһын индереү ҡалдыҡтарҙы икенсел матди ресурстар сифатында файҙаланыуҙы арттырырға һәм полигондарҙа урынлаштырылған сүп-сар күләмен кәметергә мөмкинлек бирәсәк. Башҡортостан халҡына борсолорға кәрәкмәй, сөнки сүп-сарҙы айырып йыйыу буйынса эксперимент үткәреү арҡаһында тарифтар артыуы көтөлмәй.


text:
Фото:
Ореn air форматында «Симфоник төн» фейерверк менән тамамланасаҡ
Фото:
Ореn air форматында «Симфоник төн» быйыл 4 июнендә Өфө амфитеатрында (Конгресс-холл артындағы майҙанда) үтәсәк. Масштаблы күренештең төп геройҙары – Башҡортостандың сәнғәт оҫталары һәм Йәштәр симфоник оркестры.
Концертты ойоштороусы – проектты ғәмәлгә ашырыуға республика Президентының 15 миллионлыҡ грантын алған З.Исмәғилов исемендәге Өфө дәүләт сәнғәт академияһы. Грант сиктәрендә яңы йәштәр коллективы өсөн музыка ҡоралдары алыу планлаштырылған.
Академия проректоры Олег Мельников һөйләүенсә, әҙерлек тулы кимәлдә бара. Афишалар әҙерләнгән, техник хеҙмәттәр менән килешеүҙәр төҙөү процесы бара. Сәхнә былтырғы кеүек ябыҡ буласаҡ, шулай уҡ уның алдына эскәмйәләр ҡуйыласаҡ. Ҡалған тамашасылар тәбиғи амфитеатрҙың йәмле ҡалҡыулыҡтарында урынлаша аласаҡ.
— Сәхнәне 1-2 июндә төҙөйәсәктәр, генераль репетиция 3 июндә үтәсәк, — тип аңлатты Олег Мельников. — 2013 йылда «ореn air»-ҙы видеоға төшөргән, һәм Симфоник төндөң видеоролигын эшләгән Flycam компанияһы менән хеҙмәттәшлек итәбеҙ. Уларҙың махсус аппараты был концертты ла төшөрәсәк. Программа амфитеатр өҫтөндә сағыу фейерверк менән тамамланасаҡ.
Иҫегеҙгә төшөрәбеҙ, концертта билдәле йәш музыканттар, З.Исмәғилов исемендәге Өфө дәүләт сәнғәт академияһы студенттары һәм уны тамамлаған, хәҙер республиканың, Рәсәйҙең һәм сит илдәрҙең алдынғы мәҙәниәт һәм сәнғәт учрежденияларында эшләүселәр ҡатнашасаҡ. Улар араһында – халыҡ-ара, бөтә Рәсәй һәм республика конкурстары лауреаттары: йырсылар Артур Кәйепҡолов (Ҡаҙағстан), Гөлнара Вәлиева, Иҙел Аралбаев, Диляра Иҙрисова, Е.Светланов исемендәге Рәсәй дәүләт академия симфоник оркестры солистары, скрипкасылар Айһылыу Сәйфуллина һәм Александр Маломожнов (Мәскәү), пианинола уйнаусылар Шәүрә Сәғитова һәм Элина Арцибашева (Мәскәү), виолончелсе Рөстәм Хәмиҙуллин һәм Аяз Нухов, флейтасылар Инна Фоменко һәм Андрей Позяк, аккордеонсы Екатерина Герасимова, кларнетта уйнаусы Руслан Вәлиев, ҡурайсы Марсель Вәхитов.
Дирижер пульты артында – Өфө дәүләт сәнғәт академияһы ассистенты-стажеры, Александрия ҡалаһында (АҠШ) «Донъя кубогы» конкурсы лауреаты, Костромала бөтә Рәсәй дирижерҙар конкурсы дипломанты, «Рәсәйҙең йәш һәләттәре» федераль премия эйәһе Линар Дәүләтбаев.
Алдан «Башинформ» мәғлүмәт агентлығы хәбәрҙәрендә концерт программаһы тураһында яҙылғайны.
— Тәүҙә иғлан ителгән башҡарыусыларҙан тыш, Симфоник төнгә тағы ла ике билдәле йәш музыкант – ул скрипкасы Сыңғыҙ Ханнанов һәм кларнетта уйнаусы Артур Нәзиуллин ҡушыласаҡ, — тип һөйләне Линар Дәүләтбаев. — Музыкаль материалды мартта уҡ әҙерләй башлағайныҡ, ҡайһы бер әҫәрҙәрҙе яҙ дауамында концерттарыбыҙҙа башҡарҙыҡ, хәҙер яңыларына репетиция яһайбыҙ. Солистар ай аҙағына йыйыласаҡ, кемдәрҙер концерт алдынан киләсәк.
Башҡортостандың Йәштәр симфоник оркестры 2013 йылда Өфө дәүләт сәнғәт академияһы нигеҙендә ойошторолған. Был ваҡыт эсендә оркестр репертуар эшләгән, бер нисә концерт программаһы әҙерләгән. Коллектив гастролдәр менән Ырымбур, Сибай, Октябрьский һәм Магниторгоскиҙа булды.
Oреn air (асыҡ һауала) концерттар Европа илдәрендә һәм Рәсәйҙә киң таралған. 2013 йылда Өфөлә Конгресс-холл артындағы майҙанда беренсе тапҡыр музыка сәнғәте йондоҙҙары һәм Башҡортостан Республикаһының Милли симфоник оркестры ҡатнашлығында масштаблы ореn air үтте. Шунан алып майҙансыҡҡа «Өфө амфитеатры» исеме беркетелде.


text:
Өфөлә биатлон буйынса Рәсәй чемпионаты старт ала
16 февралдә Өфөлә биатлон буйынса Рәсәй чемпионаты һәм Рәсәй Кубогының VI этабы старт ала. Ярыштар донъя чемпионатына һайлап алыу туры булараҡ үтә, донъя чемпионаты Германияның Рупольдинг ҡалаһында 29 февралдән 11 мартҡа тиклем үтәсәк.
Биатлон буйынса олимпия резервындағы балалар һәм үҫмерҙәр спорт мәктәбенән хәбәр итеүҙәренсә, ярыштарҙа Рәсәйҙең 23 төбәгенән 200-гә яҡын биатлонсы ҡатнашасаҡ.
Башҡортостан исеменән ярыштарҙа 20 кешенән торған йыйылма команда сығыш яһаясаҡ.


text:
Фото:
Рөстәм Хәмитов Илеш районында булып ҡайтты
Фото:
Шәмбе, 16 октябрҙә, Башҡортостан Президенты Рөстәм Хәмитов Илештә райондың ауыл хужалығындағы эштәр торошо менән танышып ҡайтты. Бөгөн бында малсылыҡ комплексы өсөн мал аҙығы етешмәй.
«Илеш районы совет заманында республиканың агросәнәғәт комплексы лидерҙарының береһе ине, һуңғы йылдарҙа ул үҙенең был позицияһын юғалтты, — тине төбәк башлығы район буйлап үҙ сәфәре барышында күргәндәренән һығымта яһап. – Был күңелһеҙ хәл. Элек был район юғары уңдырышлылығы һәм хеҙмәт дисциплинаһы менән айырылып тора ине. Уның продукцияһы илдең башҡа төбәктәрендә яҡшы билдәле булды. Ләкин һуңғы 10 йылда элекке даны юғалды, һәм ул “уртасалар” рәтенә күсте».
Агросәнәғәт комплексы предприятиелары — Куйбышев исемендәге ауыл хужалығы производство кооперативын һәм «Илеш ауыл хужалығы техникаһы» яуаплылығы сикләнгән йәмғиәтен, шулай уҡ 86-сы һөнәрселек лицейын ҡарап сыҡҡас, Башҡортостан Президенты Илеш районы хакимиәте башлығы Илдар Мостафин менән райондың ауыл хужалығын аяҡҡа баҫтырыу һәм инвестициялар йәлеп итеү юлдарын тикшерҙе. Был ярайһы уҡ киң программа, ләкин, республика башлығы фекеренсә, атҡарып сығырлыҡ.
«Иң мөһиме, район етәкселегенең был программаны тормошҡа ашырырға теләге бар, — тип иҫәпләй Рөстәм Хәмитов. — Етмәһә, ул бюджет средстволарынан бигерәк, йәлеп ителгән кредиттар һәм инвестиция ресурстары иҫәбенә тормошҡа ашырыласаҡ. Бында эшмәкәрлек майҙаны бик киң, һәм район үҙ позицияларын ҡайтарыр һәм элекке кеүек башҡалар өсөн лайыҡлы өлгө булып торор, тип ышанам».


text:
2013 йылда Өфөлә Рәсәйҙең эре сауҙа объекттарының береһе файҙаланыуға тапшырылды
Рәсәйҙә 2013 йылдың IV кварталында 800 мең квадрат метрҙан ашыу сифатлы сауҙа майҙансыҡтары сафҡа индерелгән. Jones Lang LaSalle компанияһы менән үткәрелгән тикшеренеүҙәр һөҙөмтәһендә, һуңғы ете йылда был иң юғары квартал күрһәткесе булып тора.
Төҙөлгән сауҙа майҙансыҡтарының 56 проценты 1 миллиондан да кәм булмаған кеше йәшәгән ҡалаларҙа урынлашҡан. Үткән йылдың бөтә йомғаҡтары буйынса бындай торама пункттарға 44 процент индереү тура килә.
Дөйөм алғанда 2013 йылда Рәсәйҙә 1,65 миллион квадрат метр сауҙа күсемһеҙ мөлкәте төҙөлгән, ул яҡынса үткән йылдарҙағы күрһәткестәргә тап килә. 2007 йылдан алып йыллыҡ сауҙа үҙәктәре төҙөү илдә 1,4-1,8 миллион квадрат метр ҙурлығында үҙгәрә.
Рәсәй төбәктәрендә сафҡа индерелгән эре объекттар – Екатеринбургта «Глобус» сауҙа үҙәге, Өфөлә «Планета» сауҙа-күңел асыу комплексы, Волгоградта «Акварель», Төмәндә «Кристалл» һәм Ярославлдә «Аура».
Рәсәй сауҙа үҙәктәре баҙарында дөйөм күләм 16 миллион квадрат метрға етте. 2014 йылда девелоперҙар тағы ла 2 миллион «квадрат» төҙөргә билдәләй, уларҙың өстән бер өлөшө Мәскәүгә тура киләсәк. Ошо пландарҙы тормошҡа ашырған осраҡта рәсәйлеләр яңы тәҡдимдең рекордлы күләмен аласаҡ, тип хәбәр ителә Өфө хакимиәте сайтында.